** **

**แนวทางการดำเนินงานเสริมสร้างคุณธรรม  
ในโรงเรียนวิถีพุทธ**

**กลุ่มส่งเสริมการจัดการศึกษา**

**สำนักงานเขตพื้นที่การศึกษาประถมศึกษาอุตรดิตถ์ เขต 2**

**สำนักงานคณะกรรมการการศึกษาขั้นพื้นฐาน**

เอกสารหมายเลข 1 /2556

**พระบรมราโชวาท**

**รัชกาลที่ ๙**

...การศึกษาเป็นเรื่องใหญ่และสำคัญยิ่งของมนุษย์ คนเราเมื่อเกิดมาก็ได้รับการสั่งสอนจากบิดามารดา อันเป็นความรู้เบื้องต้น เมื่อเจริญเติบใหญ่ขึ้น ก็เป็นหน้าที่ของครูและอาจารย์สั่งสอนให้ได้รับวิชาความรู้สูง และอบรมจิตใจให้พร้อมด้วยคุณธรรม เพื่อจะได้เป็นพลเมืองที่ดีของชาติสืบไป…  
 

ความตอนหนึ่งในพระบรมราโชวาทของพระบาทสมเด็จพระเจ้าอยู่หัว

ในพิธีพระราชทานปริญญาบัตรแก่บัณฑิตวิทยาลัยวิชาการศึกษา ประสานมิตร   
                                                                                                                           ในวันที่ 13 ธันวาคม พุทธศักราช 2505

**คำนำ**

จากจุดเน้นการขับเคลื่อนนโยบายด้านการศึกษาของกระทรวงศึกษาธิการ ภายใต้การบริหารงานของนายพงศ์เทพ เทพกาญจนา รัฐมนตรีว่าการกระทรวงศึกษาธิการ ได้เน้นย้ำให้ดำเนินการขับเคลื่อนนโยบายด้านการศึกษาอย่างต่อเนื่อง ปรับเปลี่ยนแนวทางวิธีการทำงานให้เหมาะสม และต้องมีบทบาทในการสนับสนุนการขับเคลื่อนนโยบาย ด้านอื่นด้วย รวมทั้งมุ่งเน้นให้ทุกภาคส่วนเข้ามามีส่วนร่วมในการดำเนินงานให้มากขึ้น ผู้บริหารต้องให้ความสำคัญและขับเคลื่อนการทำงานอย่างจริงจัง

สำหรับการขับเคลื่อนการทำงานด้านการปลูกฝังคุณธรรมและจิตสำนึกประชาธิปไตย นั้น

ให้ดำเนินการเรื่องการปฏิบัติธรรมของนักเรียนนักศึกษาอย่างต่อเนื่อง เน้นการปลูกฝังเรื่องความมีวินัย การแบ่งหน้าที่การทำงาน จิตอาสา การช่วยเหลือเกื้อกูลซึ่งกันและกัน ความเสียสละ ความเสมอภาคหญิง – ชาย ตั้งแต่เล็ก ๆ นอกจากนั้น ให้ดำเนินการนำโครงการโรงเรียนวิถีพุทธ โครงการครูพระสอนศีลธรรม และโครงการปฏิบัติธรรมสำหรับผู้บริหารมาดำเนินการต่อเนื่อง รวมทั้ง ควรนำเรื่องหน้าที่พลเมือง และศีลธรรมกลับมาบรรจุในหลักสูตรการเรียนการสอน

การดำเนินงานเสริมสร้างคุณธรรมในโรงเรียนวิถีพุทธ จึงมีคุณค่าและจำเป็นที่สถานศึกษา  
ต้องนำไปปฏิบัติให้เกิดผลกับนักเรียนอย่างต่อเนื่อง ยั่งยืน และต้องได้รับความร่วมมือจากผู้บริหาร คณะครู ตลอดจนบุคลากรทางการศึกษา ผู้ปกครอง คณะกรรมการสถานศึกษา และนักเรียน ในการดำเนินงาน   
เพื่อให้ประสบผลสำเร็จตามที่ตั้งไว้

สำนักงานเขตพื้นที่การศึกษาประถมศึกษาอุตรดิตถ์ เขต ๒

**สารบัญ**

หน้า

คำนำ

ตอนที่ ๑ นโยบายและยุทธศาสตร์การพัฒนาการศึกษาของกระทรวงศึกษาธิการ

ตอนที่ ๒ การดำเนินงานโรงเรียนวิถีพุทธ

* ความเป็นมาของโรงเรียนวิถีพุทธ
* กรอบแนวคิดรูปแบบโรงเรียนวิถีพุทธ
* แนวทางการดำเนินการ ๒๙ ประการสู่ความเป็นโรงเรียนวิถีพุทธ
* การประเมินตนเองของโรงเรียน

ตอนที่ ๓ โครงงานคุณธรรม (Moral Project)

ตอนที่ ๔ นวัตกรรมเสริมสร้างคุณธรรมในสถานศึกษา ประจำปี ๒๕๕๖

* โครงการอบรมพัฒนาการผลิตงานสื่อคุณธรรม : สุดยอผู้นำ “ผลิตสื่อความดี”
* โครงการพัฒนาโครงงานคุณธรรม
* แนวทางโรงเรียนวิถีพุทธ สวนกระแสเสื่อม
* การอบรมโครงการหลักสูตรอริยะสร้างได้..ในโรงเรียนวิถีพุทธ
* การจัดทำวารสารโรงเรียนวิถีพุทธ รู้ตื่นและเบิกบาน ปีที่ ๔ เล่มที่ ๙ เล่มที่ ๑๐
* โครงการแลกเปลี่ยนเรียนรู้พัฒนาการบริหารโรงเรียนวิถีพุทธเน้นจิตอาสา
* การดำเนินงานโครงการนักเรียน และ โรงเรียนดีเด่น ออมสิน
* โครงการพัฒนาอัตลักษณ์ ๒๙ ประการสู่ความเป็นโรงเรียนวิถีพุทธ
* โครงการโพธิสัตว์น้อยชวนครอบครัวเลิกเหล้า

ภาคผนวก

* เกณฑ์การให้คะแนนการประเมินผลการดำเนินการ ๒๙ ประการสู่ความเป็นโรงเรียนวิถีพุทธ
* ตัวชี้วัดที่ ๕ ระดับความสำเร็จของโรงเรียนวิถีพุทธที่ผ่านการประเมินผลการดำเนินการ ๒๙ ประการสู่ความเป็นโรงเรียนวิถีพุทธ (แบบฟอร์มตัวชี้วัด ARS ๕ (๒) )

**ตอนที่ ๑**

**บทนำ**

**ทิศทางการพัฒนาการศึกษาขั้นพื้นฐาน**

1. **นโยบายของคณะรัฐมนตรี**

นายกรัฐมนตรีแถลงต่อรัฐสภา เมื่อวันอังคารที่ ๒๓ สิงหาคม 2554 โดยมีจุดมุ่งหมาย

๓ ประการ คือ

**ประการที่หนึ่ง** เพื่อนำประเทศไทยไปสู่โครงสร้างเศรษฐกิจที่สมดุลมีความเข้มแข็งของ

เศรษฐกิจภายในประเทศมากขึ้น ซึ่งจะเป็นพื้นฐานที่สำคัญของการสร้างการเติบโตอย่างมีคุณภาพและยั่งยืน การพัฒนาคุณภาพและสุขภาพคนไทยในทุกช่วงวัยถือเป็นปัจจัยชี้ขาดความสามารถในการอยู่รอดและแข่งขันได้ของเศรษฐกิจไทย

**ประการที่สอง** เพื่อนำประเทศไทยสู่สังคมที่มีความปรองดองสมานฉันท์และอยู่บนพื้นฐานของ

หลักนิติธรรมที่เป็นมาตรฐานสากลเดียวกันและมีหลักปฏิบัติที่เท่าเทียมกันต่อประชาชนคนไทยทุกคน

**ประการที่สาม** เพื่อนำประเทศไทยไปสู่การเป็นประชาคมอาเซียนในปี ๒๕๕๘ อย่างสมบูรณ์

โดยสร้างความพร้อมและความเข้มแข็งทั้งทางด้านเศรษฐกิจสังคมและวัฒนธรรม และการเมืองและความมั่นคง

1. **นโยบายและยุทธศาสตร์การพัฒนาการศึกษาของกระทรวงศึกษาธิการ**

กระทรวงศึกษาธิการได้กำหนดยุทธศาสตร์การพัฒนาการศึกษา พ.ศ. 2555 – 2558

โดยยึดนักเรียนเป็นศูนย์กลาง มุ่งกระจายโอกาสทางการศึกษาที่มีคุณภาพอย่างเท่าเทียมกันทั้งในเมืองและชนบทบนพื้นฐานที่ว่าประชาชนที่เข้มแข็งและมีความรู้คือทุนที่มีพลังในการต่อสู้กับความยากจน โดยจัดการศึกษาที่มีคุณภาพสำหรับเด็ก เยาวชน ผู้พิการและผู้ด้อยโอกาสทุกคนให้เท่าเทียมกันทั้งในเมืองและชนบท ตั้งแต่ปฐมวัยจนถึงมัธยมศึกษาปีที่ 6 และเทียบเท่า พัฒนาความเป็นพลเมืองโลกที่ทันสมัย มีทักษะหลากหลาย มีความสามารถในการแข่งขันสู่ตลาดโลก โดยบูรณาการการจัดการศึกษาภายใต้ ๗ ประเด็นยุทธศาสตร์ที่สำคัญ อันได้แก่  
 ๑) การพัฒนาคุณภาพการศึกษาทุกระดับทุกประเภท โดยมุ่งเน้นเป้าหมายคือนักเรียนเป็นศูนย์กลาง

๒) การสร้างโอกาสทางการศึกษาแก่ประชากรทุกกลุ่มอย่างเท่าเทียม

๓) การปฏิรูปครูเพื่อยกฐานะครูและวิชาชีพครูให้เป็นวิชาชีพชั้นสูง

๔) การจัดการศึกษาระดับอุดมศึกษา อาชีวศึกษา และการฝึกอาชีพให้สอดคล้องกับตลาดแรงงานทั้งในเชิงปริมาณและคุณภาพ

๕) การพัฒนาการใช้เทคโนโลยีสารสนเทศเพื่อให้การศึกษาทัดเทียมกับนานาชาติ

๖) การสนับสนุนการพัฒนาเพื่อสร้างทุนปัญญาของชาติ

๗) การเพิ่มขีดความสามารถของทรัพยากรมนุษย์เพื่อรองรับการเปิดเสรีประชาคมอาเซียน

โดยมีกรอบแนวคิดหลักของคุณภาพและความเท่าเทียม รวมทั้งการนำเทคโนโลยีมาใช้ให้เกิดประโยชน์สูงสุดแก่ผู้เรียน ต้องมุ่งเน้นหลักการในการดำเนินงาน ประกอบด้วย

* โอกาสในการเข้าถึงทรัพยากรสิ่งอำนวยความสะดวกเพื่อสามารถได้รับการศึกษาอย่าง

เท่าเทียมกัน

* โอกาสในการเข้าถึงแหล่งทุน ผู้เรียนสามารถเข้าเรียนได้ โดยขึ้นกับฐานะของผู้ปกครอง

-๒-

* โอกาสในการเพิ่มพูนและฝึกฝนทักษะ ผู้เรียนทุกคนสามารถเติบโตได้ในโลกที่เป็นจริง

ผ่านการเรียนรู้บนฐานกิจกรรม (Activity-Based Learning)

* โอกาสในการเรียนรู้ตลอดชีวิต ส่งเสริมการศึกษานอกระบบและการศึกษาตามอัธยาศัย

โดยใช้เทคโนโลยี สื่ออิเล็กทรอนิกส์ ห้องสมุด พิพิธภัณฑ์ หอศิลป์ ศูนย์วัฒนธรรม และแหล่งเรียนรู้ต่าง ๆ

ในการขับเคลื่อนยุทธศาสตร์การพัฒนาจัดการศึกษาโดยยึดนักเรียนเป็นศูนย์กลางให้

ผู้เรียนได้รับการพัฒนาเต็มตามศักยภาพสามารถพัฒนาสมอง สร้างจินตนาการได้อย่างไม่มีขีดจำกัด ได้รับการดูแลอย่างรอบด้านประหนึ่งลูกหลานในครอบครัว ดูแลครู อาจารย์ และบุคลากรทางการศึกษาดั่งญาติพี่น้อง เพื่อให้ปฏิบัติหน้าที่อย่างเต็มกำลังความสามารถและมีความก้าวหน้าในวิชาชีพ และบริหารจัดการทุกระดับอย่างโปร่งใส ตรวจสอบได้ ไม่มีการทุจริตและประพฤติชอบ

สำนักงานคณะกรรมการการศึกษาขั้นพื้นฐานได้ดำเนินการจัดทำแผนการดำเนินงานโครงการ/กิจกรรม ที่สนองนโยบายรัฐบาล และสอดคล้องกับยุทธศาสตร์การพัฒนาการศึกษาของกระทรวงศึกษาธิการ ปี พ.ศ. 2556 กล่าวคือ

**ยุทธศาสตร์ที่ ๑ การพัฒนาคุณภาพการศึกษาทุกระดับทุกประเภทโดยมุ่งเน้นเป้าหมายนักเรียนเป็นศูนย์กลาง**

1. การเสริมสร้างคุณธรรมจริยธรรมและธรรมาภิบาลในสถานศึกษา
2. จัดการเรียนการสอนโดยใช้คอมพิวเตอร์พกพา
3. การพัฒนาการศึกษาในเขตพิเศษเฉพาะกิจจังหวัดชายแดนภาคใต้
4. การจัดการศึกษาปฐมวัย
5. ยกระดับผลสัมฤทธิ์ทางการเรียนในวิชาหลัก
6. นวัตกรรมการเสริมสร้างคุณธรรมในสถานศึกษาเศรษฐกิจสร้างสรรค์ อนุรักษ์สิ่งแวดล้อม
7. ส่งเสริมคุณธรรม จริยธรรม ประชาธิปไตย ดนตรี นาฎศิลป์ไทย กีฬาไทยและกีฬาพื้นบ้าน
8. การพัฒนาผู้มีความสามารถพิเศษด้านวิทยาศาสตร์
9. ปฏิรูปหลักสูตรการศึกษาขั้นพื้นฐาน
10. โรงเรียนในฝันสู่มาตฐาน
11. พัฒนาโรงเรียนมัธยมศึกษา
12. ส่งเสริมเพื่อให้นักเรียนระดับตำบลมีงานทำ
13. พัฒนาคุณภาพชีวิตและสุขภาพนักเรียนในโรงเรียนขนาดเล็ก

**ยุทธศาสตร์ที่ ๒ การสร้างโอกาสทางการศึกษาแก่ประชากรทุกกลุ่มอย่างเท่าเทียม**

1. การสนับสนุนค่าใช้จ่ายในการจัดการศึกษาตั้งแต่ระดับอนุบาลจนจบการศึกษา

ขั้นพื้นฐาน

1. ส่งเสริมการจัดการศึกษาทางเลือกเน้นเด็กตกหล่น ออกกลางคันและจบ ม.6 ที่ไม่เรียนต่อและนักเรียนพักนอนในพื้นที่ยากลำบาก
2. การจัดการศึกษาเพื่อนักเรียนพิการโดยโรงเรียนศึกษาพิเศษ
3. การจัดการศึกษาสำหรับเด็กด้อยโอกาสโดยโรงเรียนศึกษาสงเคราะห์

-๓-

**ยุทธศาสตร์ที่ ๓ การปฏิรูปครู เพื่อยกฐานครูและวิชาชีพครูให้เป็นวิชาชีพชั้นสูง**

1. พัฒนาครูทั้งระบบเต็มตามศักยภาพ
2. ครูคลังสมอง
3. สนับสนุนบุคลากรให้สถานศึกษา

**ยุทธศาสตร์ที่ ๔ การจัดการศึกษาระดับอุดมศึกษา ระดับอาชีวศึกษา และการฝึกอาชีพ**

**ให้สอดคล้องกับตลาดแรงงาน ทั้งในเชิงปริมาณและคุณภาพ**

1. ส่งเสริมให้นักเรียนทำงานหารายได้ระหว่างปิดภาคเรียน

**ยุทธศาสตร์ที่ ๕ การพัฒนาการใช้เทคโนโลยีสารสนเทศเพื่อการศึกษาทัดเทียมกับ**

**นานาชาติ**

1. จัดหาระบบคอมพิวเตอร์และเครือข่ายอินเตอร์เน็ตความเร็วสูงเพื่อการศึกษา

**ยุทธศาสตร์ที่ ๖ การสนับสนุนการพัฒนาเพื่อสร้างทุนปัญญาของชาติ**

**ยุทธศาสตร์ที่ ๗ การเพิ่มขีดความสามารถของทรัพยากรมนุษย์เพื่อรองรับการเปิดเสรี**

**ประชาคมอาเซียน**

1. จัดการศึกษาสู่ประชาคมอาเซียน
2. ส่งเสริมการเรียนการสอนภาษาอังกฤษเพื่อเตรียมความพร้อมสู่ประชาคมอาเซียน
3. ส่งเสริมภาษาต่างประเทศที่สอง
4. สร้างความตระหนักรู้การเตรียมความพร้อมเข้าสู่ประชาคมอาเซียนให้กับสถานศึกษา ระดับประถมศึกษาและมัธยมศึกษา

**กลยุทธ์** ปีงบประมาณ 2556 จำนวน 6 กลยุทธ์ ดังนี้

**กลยุทธ์ที่ ๑** พัฒนาคุณภาพและมาตรฐานการศึกษาทุกระดับตามหลักสูตรและส่งเสริม

ความสามารถด้านเทคโนโลยีเพื่อเป็นเครื่องมือในการเรียนรู้

**กลยุทธ์ที่ ๒** ปลูกฝังคุณธรรม ความสำนึกในความเป็นชาติไทยและวิถีตามหลักปรัชญาของ

เศรษฐกิจพอเพียง

**กลยุทธ์ที่ ๓** ขยายโอกาสทางการศึกษาให้ทั่วถึง ครอบคลุม ผู้เรียนได้รับโอกาสในการพัฒนา

เต็มตามศักยภาพ

**กลยุทธ์ที่ ๔** พัฒนาครูและบุคลากรทางการศึกษาทั้งระบบ ให้สามารถจัดการเรียนการสอนได้

อย่างมีคุณภาพ

**กลยุทธ์ที่ ๕** พัฒนาประสิทธิภาพการบริหารจัดการศึกษา ตามแนวทางการกระจายอำนาจทาง

การศึกษา หลักธรรมาภิบาล เน้นการมีส่วนร่วมจากทุกภาคส่วนและความร่วมมือกับองค์กรปกครองส่วนท้องถิ่น เพื่อส่งเสริมและสนับสนุนการจัดการศึกษา

**กลยุทธ์ที่ 6** พัฒนาการศึกษาในเขตพัฒนาพิเศษเฉพาะกิจจังหวัดชายแดนภาคใต้

-4-

**จุดเน้น มาตรการ และตัวชี้วัดความสำเร็จ (ส่วนที่เกี่ยวข้องกับการปลูกฝังคุณธรรม)**

**กลยุทธ์ที่ ๒ ปลูกฝังคุณธรรม ความสำนึกในความเป็นชาติไทยและวิถีชีวิตตามหลักปรัชญา**

**ของเศรษฐกิจพอเพียง**

|  |  |  |
| --- | --- | --- |
| **จุดเน้น** | **มาตรการ** | **ตัวชี้วัดความสำเร็จ** |
| 1.นักเรียนทุกคนมีความสำนึกในความเป็นไทย มีจิตสาธารณะ และอยู่อย่างพอเพียง  (Sufficiency & Public Mind) | -ปลูกฝังให้ผู้เรียนมีคุณลักษณะ อันพึงประสงค์ตามหลักสูตรการศึกษาขั้นพื้นฐาน  -ส่งเสริมจิตสำนึกความเป็นชาติไทยในสถาบันชาติ ศาสนา และพระมหากษัตริย์ การปกครองตามระบอบประชาธิปไตยอันมีพระมหากษัตริย์ทรงเป็นประมุข | -ร้อยละ 100 ของนักเรียนมีคุณลักษณะอันพึงประสงค์  -ร้อยละ 100 ของนักเรียน มีความสำนึกในความรักชาติ |
|  | -ส่งเสริมและพัฒนากระบวนการเรียนรู้ประวัติศาสตร์ชาติไทย สังคมศึกษา ประชาธิปไตย มีความเป็นพลเมืองไทยและพลโลก  -ส่งเสริมการพัฒนาคุณธรรม จริยธรรมในสถานศึกษา | -ร้อยละ 100 ของนักเรียนได้เรียนรู้ประวัติศาสตร์ชาติไทย สังคมศึกษา ประชาธิปไตย มีความเป็นพลเมืองไทยและพลโลก  -ร้อยละ 100 ของโรงเรียนจัดกิจกรรมเสริมสร้างคุณธรรม  -ร้อยละ 100 ของนักเรียนมีคุณธรรม จริยธรรม (คุณธรรมพื้นฐาน 8 ประการ ได้แก่ ขยัน ประหยัด ซื่อสัตย์ มีวินัย สุภาพ สะอาด สามัคคี มีน้ำใจ) และกตัญญู  -ร้อยละ 100 ของนักเรียนประกอบกิจกรรมทางศาสนา และกิจกรรมที่เป็นประโยชน์ต่อผู้อื่นและสังคมอย่างสม่ำเสมอ |
|  | -ส่งเสริมความรับผิดชอบต่อสังคมและสิ่งแวดล้อม | -โรงเรียนร้อยละ 100 จัดกิจกรรมส่งเสริมความมีจิตสาธารณะ ความรับผิดชอบต่อสังคมและสิ่งแวดล้อม |
|  | -ส่งเสริมการดำรงตนตามหลักปรัชญาของเศรษฐกิจพอเพียง  -ขยายผลสถานศึกษาต้นแบบเศรษฐกิจพอเพียง | -ร้อยละ 100 ของโรงเรียนจัดการศึกษาตามหลักปรัชญาของเศรษฐกิจพอเพียง  -ร้อยละ ๘๐ ของโรงเรียนต้นแบบเศรษฐกิจพอเพียงผ่านการประเมินตามเกณฑ์มาตรฐาน |

-5-

สำหรับการปลูกฝังคุณธรรมและจิตสำนึกประชาธิปไตย ตามจุดเน้นการขับเคลื่อนนโยบายด้าน

การศึกษาของกระทรวงศึกษา ภายใต้การบริหาร นายพงศ์เทพ เทพกาญจนา รัฐมนตรีว่าการกระทรวงศึกษาธิการนั้น ให้ดำเนินการเรื่องการปฏิบัติธรรมของนักเรียนนักศึกษาอย่างต่อเนื่อง เน้นการปลูกฝังเรื่องความมีวินัย การแบ่งหน้าที่การทำงาน จิตอาสา การช่วยเหลือเกื้อกูลซึ่งกันและกัน ความเสียสละ ความเสมอภาคหญิง – ชาย ตั้งแต่เล็ก ๆ นอกจากนั้น **ให้ดำเนินการนำโครงการโรงเรียนวิถีพุทธ โครงการครูพระสอนศีลธรรม และโครงการปฏิบัติธรรมสำหรับผู้บริหารมาดำเนินการต่อเนื่อง รวมทั้ง ควรนำเรื่องหน้าที่พลเมือง และศีลธรรมกลับมาบรรจุในหลักสูตร การเรียนการสอน**

**ตอนที่ 2**

**การดำเนินงานโรงเรียนวิถีพุทธ**

**ความเป็นมาโรงเรียนวิถีพุทธ**

สืบเนื่องมาจากที่กระทรวงศึกษาธิการจัดการประชุมเรื่อง “หลักสูตรใหม่เด็กไทยพัฒนา” ณ สถาบัน  
ราชภัฎสวนดุสิต เมื่อวันที่ ๒๕ ธันวาคม พ.ศ. ๒๕๔๕ ซึ่งมี ฯพณฯ นายกรัฐมนตรี พ.ต.ท.ดร.ทักษิณ ชินวัตร ให้เกียรติเป็นประธาน ที่ประชุมได้หารือถึงโรงเรียนที่จัดการศึกษาเพื่อสนองตอบความสามารถที่แตกต่างกันของบุคคล เพื่อนำพาเด็กและเยาวชนไทยก้าวทันความเปลี่ยนแปลงของโลกอย่างไร้ขีดจำกัด

โรงเรียนวิถีพุทธเป็นหนึ่งในโรงเรียนรูปแบบใหม่ ที่จะช่วยผลักดันให้เด็กและเยาวชนไทยสามารถพัฒนา

ตามศักยภาพ เป็นคนดี คนเก่งของสังคม และสามารถดำรงชีวิตได้อย่างมีความสุข กระทรวงศึกษาธิการนำความเห็นของที่ประชุมมาหารืออีกหลายครั้ง อีกทั้ง ดร.สิริกร มณีรินทร์ รัฐมนตรีช่วยว่าการกระทรวงศึกษาธิการ และคณะได้ไปกราบขอคำแนะนำเรื่องการจัดโรงเรียนวิถีพุทธ จากพระธรรมปิฎก (ป.อ.ปยุตฺโต) ณ วัดญาณเวศกวัน เมื่อวันที่ 1-4 กุมภาพันธ์ 2546 นอกจากนั้นยังมีข้าราชการระดับสูงได้ไปกราบขอคำแนะนำในเรื่องเดียวกันนี้จากพระเทพโสภณ (ประยูร ธมมจิตฺโต) อธิการบดีมหาวิทยาลัยมหาจุฬาลงกรณราชวิทยาลัย รวมทั้งนิมนต์ท่านมาให้ข้อคิดในการประชุมระดับความคิดครั้งแรก

วันที่ 26-27 กุมภาพันธ์ 2546 เป็นการประชุมหารือเรื่องโรงเรียนวิถีพุทธ เป็นครั้งแรกมีพระภิกษุ

คฤหัสถ์ ผู้ทรงคุณวุฒิ มาประชุมประมาณ 50 รูป/คน ได้ข้อสรุปเบื้องต้นถึงหลักสำคัญของการจัดโรงเรียนวิถีพุทธ

วันที่ 1-4 เมษายน 2546 เป็นการประชุมหารือครั้งที่ ๒ มีพระภิกษุและคฤหัสถ์ รวมทั้งผู้ทรงคุณวุฒิ มาร่วมกำหนดแนวทางการดำเนินการต่อจากหลักการที่ได้สรุปไว้แล้ว

จากการประชุมใหญ่ ๒ ครั้ง ทำให้ได้ข้อสรุปโรงเรียนวิถีพุทธในเรื่อง ภาพสรุปโรงเรียนวิถีพุทธ   
กรอบความคิดรูปแบบโรงเรียนวิถีพุทธ แนวทางการดำเนินงานโรงเรียนวิถีพุทธ และแนวทางการบริหารโครงการโรงเรียนวิถีพุทธ

**กรอบแนวคิดรูปแบบโรงเรียนวิถีพุทธ**

### **คณะกรรมการพัฒนานวัตกรรมการศึกษา (๒๕๔๖) ได้ให้ความหมายของโรงเรียนวิถีพุทธ คือ โรงเรียนระบบปกติทั่วไปที่นำหลักธรรมพระพุทธศาสนามาใช้ หรือประยุกต์ใช้ในการบริหารและการพัฒนาผู้เรียนโดยรวมของสถานศึกษา เน้นกรอบการพัฒนาตามหลักไตรสิกขา อย่างบูรณาการ**

รูปแบบของโรงเรียนวิถีพุทธ โรงเรียนวิถีพุทธดำเนินการพัฒนาผู้เรียนโดยใช้หลักไตรสิกขา คือ ศีล สมาธิ ปัญญา อย่างบูรณาการ ผู้เรียนได้เรียนรู้ผ่านการพัฒนา “การกิน อยู่ ดู ฟัง เป็น” คือ มีปัญญารู้เข้าใจในคุณค่าแท้ ใช้กระบวนการทางวัฒนธรรมแสวงหาปัญญา และมีวัฒนธรรมเมตตาเป็นฐานการดำเนินชีวิต โดยมีผู้บริหาร และคณะครูเป็นกัลยาณมิตร ช่วยกันพัฒนาดำเนินการจัดการศึกษาให้ผู้เรียนมีวิถีการทำงาน วิถีชีวิต วิถีการเรียนรู้ วิถีวัฒนธรรมต่าง ๆ ตามหลัก “ไตรสิกขา” ที่นำไปสู่ “ปัญญา”

วิถีชีวิตที่ดีงามตามหลักไตรสิกขาทั้ง ๓ ด้าน

1. ศีล (พฤติกรรม)
2. มีกิริยามารยาท กิน อยู่ ดู ฟัง เป็น
3. รู้จักพิจารณาเลือกเสพสิ่งบริโภค และสื่อต่าง ๆ ให้เกิดประโยชน์ด้วยปัญญา

-7-

1. รู้จักความพอดี พอประมาณ ในการแสวงหา บริโภค สะสมสิ่งต่าง ๆ
2. ปฏิบัติตามระเบียบ กฎเกณฑ์ภายนอกที่ถูกต้องเพื่อให้เกิดวินัยในตนเอง
3. ไม่เบียดเบียนตนเอง และผู้อื่นโดยมีศีล ๕ เป็นพื้นฐานในการดำเนินชีวิต
4. มีชีวิตที่สัมพันธ์ด้วยดีกับบุคคล ครอบครัว ชุมชน สังคมและสิ่งแวดล้อม
5. จิตใจ (สมาธิ)
6. มีสมรรถภาวะที่ดี คือ มีสมาธิ มีความตั้งมั่น เข้มแข็ง มุ่งมั่นทำดี ด้วยจิตใจกล้าหาญ อดทน สู้สิ่งยาก ขยันหมั่นเพียร ไม่ย่อท้อสามารถฟันฝ่าอุปสรรคผ่านความยากลำบากไปได้ พึ่งตนเองได้
7. มีคุณภาวะ คือ มีความกตัญญูรู้คุณ มีจิตใจเมตตา กรุณาโอบอ้อมอารีมีน้ำใจ ละอายชั่วกลัวบาป ซื่อสัตย์ รับผิดชอบ กล้ารับผิด เกิดจิตที่เป็นบุญกุศลอย่างสม่ำเสมอ
8. มีสุขภาวะที่ดี คือ มีความสุข ความร่าเริง เบิกบาน มองโลกในแง่ดี มีกำลังใจ เกิดแรงบันดาลใจในการเรียนรู้ ในการร่วมกิจกรรมงานต่าง ๆ
9. ปัญญา
10. มีศรัทธาเลื่อมใสและมีความเข้าใจในพระรัตนตรัย ในกฎแห่งกรรม และในหลักบาปบุญ คุณโทษ
11. มีทักษะและอุปนิสัยในการเรียนรู้ทีดี จูงใจ ใฝ่รู้ รู้จักการค้นคว้า การจดบันทึกให้เกิดการเรียนรู้จากการปฏิบัติจริง การคิดวิเคราะห์ประมวลผล สามารถนำเสนอถ่ายทอดได้ทั้งแบบกลุ่มและรายบุคคล
12. มีทักษะชีวิตเท่าทันต่อสิ่งเร้าภายนอก และกิเลสภายในตนสามารถแก้ปัญหาชีวิตได้ สามารถนำหลักธรรมไปใช้ให้เกิดประโยชน์ในการดำเนินชีวิตได้
13. มีฐานชีวิตที่ดีมีทัศนคติที่ดีต่อการปฏิบัติธรรม เกิดปัญญาเข้าใจในสัจธรรมในชีวิตได้ตามวุฒิภาวะของตน สามารถต่อยอดพัฒนาไปสู่ปการปฏิบัติธรรมให้เกิดความเจริญงอกงามในธรรมที่สูงยิ่งขึ้นไป

**ลักษณะโรงเรียนวิถีพุทธ** เน้นการจัดสภาพทุก ๆ ด้าน เพื่อสนับสนุนให้ผู้เรียนพัฒนาตาม

หลักพุทธธรรมอย่างบูรณาการ โดยส่งเสริมให้เกิดความเจริญงอกงามตามลักษณะแห่งปัญญาวุฒิธรรม   
๔ ประการ คือ

### **สัปปุริสสังเสวะ หมายถึงการอยู่ใกล้คนดี ใกล้ผู้รู้ มีครู อาจารย์ดี มีข้อมูล มีสื่อที่ดี**

### **สัทธัมมัสสวนะ หมายถึง เอาใจใส่ศึกษาโดยมีหลักสูตร การเรียนการสอนที่ดี**

### **โยนิโสมนสิการ หมายถึง มีกระบวนการคิดวิเคราะห์พิจารณาหาเหตุผลที่ดีและถูกวิธี**

### **ธัมมานุธัมมปฏิปัตติ หมายถึง ความสามารถนำความรู้ไปใช้ในชีวิตได้ถูกต้องเหมาะสม**

-8-

**การดำเนินการ ๒๙ ประการสู่ความเป็นโรงเรียนวิถีพุทธ**

การจัดบรรยากาศให้เอื้อต่อการเรียนรู้ตามแนวทางโ**รงเรียนวิถีพุทธ แนวความคิดเบื้องต้นของการจัดสภาพในสถานศึกษาที่เหมาะสมในด้านต่าง ๆ ให้มีลักษณะ ดังต่อไปนี้**

1. **ด้านกายภาพ ๗ ประการ**

**๑.๑ มีป้ายโรงเรียนวิถีพุทธ**

**๑.๒ มีพระพุทธรูปหน้าโรงเรียน**

**๑.๓ มีพระพุทธรูปประจำห้องเรียน**

**๑.๔ มีพุทธศาสนสุภาษิต วาทะธรรม พระราชดำรัสติดตามที่ต่าง ๆ**

**๑.๕ มีความสะอาด สงบ ร่มรื่น**

**๑.๖ มีห้องพระพุทธศาสนาหรือลานธรรม**

**๑.๗ ไม่มีสิ่งเสพติด เหล้า บุหรี่ ๑๐๐%**

1. **ด้านกิจกรรมประจำวันวันพระ ๔ ประการ**

**๒.๑ ใส่เสื้อขาวทุกคน**

**๒.๒ ทำบุญใส่บาตร ฟังเทศน์**

**๒.๓ รับประทานอาหารมังสวิรัติในมื้อกลางวัน**

**๒.๔ สวดมนต์แปล**

1. **ด้านการเรียนการสอน ๕ ประการ**

**๓.๑ บริหารจิต เจริญปัญญา ก่อนเข้าเรียน เช้า บ่าย ทั้งครู และ นักเรียน**

**๓.๒ บูรณาการวิถีพุทธ ทุกกลุ่มสาระ และในวันสำคัญทางพระพุทธศาสนา**

**๓.๓ ครู พานักเรียนทำโครงงานคุณธรรม กิจกรรมจิตอาสาสัปดาห์ละ ๑ ครั้ง**

**๓.๔ ครู ผู้บริหาร และนักเรียนทุกคน ไปปฏิบัติศาสนกิจที่วัดเดือนละ ๑ ครั้ง มีวัดเป็นแหล่งเรียนรู้**

**๓.๕ ครู ผู้บริหาร และนักเรียนทุกคน เข้าค่ายปฏิบัติธรรมอย่างน้อยปีละ ๑ ครั้ง**

1. **ด้านพฤติกรรม ครู ผู้บริหารเรียนและนักเรียน ๕ ประการ**

**๔.๑ รักษาศีล ๕**

**๔.๒ ยิ้มง่าย ไหว้สวย กราบงาม**

**๔.๓ ก่อนรับประทานอาหารจะมีการพิจารณาอาหาร รับประทานอาหารไม่ดัง ไม่หก   
ไม่เหลือ**

**๔.๔ ประหยัด ออม ถนอมใช้เงิน และ สิ่งของ**

**๔.๕ มีนิสัยใฝ่รู้ สู้สิ่งยาก**

1. **ด้านการส่งเสริมวิถีพุทธ ๘ ประการ**

**๕.๑ ไม่มีอาหารขยะขายในโรงเรียน**

**๕.๒ ไม่ดุ ด่า นักเรียน**

**๕.๓ ชื่นชมคุณความดี หน้าเสาธงทุกวัน**

**๕.๔ โฮมรูมเพื่อสะท้อนความรู้สึก เช่น ความรู้สึกที่ได้ทำความดี**

**๕.๕ ครู ผู้บริหาร และนักเรียน มีสมุดบันทึกความดี**

**๕.๖ ครู ผู้บริหาร และนักเรียน สอบได้ธรรมศึกษาตรีเป็นอย่างน้อย**

**-๙-**

**๕.๗ บริหารจิต เจริญปัญญา ก่อนการประชุมทุกครั้ง**

**๕.๘ มีพระมาสอนอย่างสม่ำเสมอ**

**การประเมินผลการดำเนินการ ๒๙ ประการสู่ความเป็นโรงเรียนวิถีพุทธ**

โรงเรียนสามารถประเมินผลการดำเนินการ ๒๙ ประการสู่ความเป็นโรงเรียนวิถีพุทธ   
ดังนี้

1. ประเมินตนเองของโรงเรียน ตามความจริงครบทุกด้านตามเกณฑ์การให้คะแนน

ผ่านเว็บไซต์ [www.vitheebuddha.com](http://www.vitheebuddha.com) ให้เริ่มตั้งแต่เปิดเทอม เดือนพฤษภาคม ๒๕๕๖



1. ใช้ข้อมูลจากการประเมินตนเองของโรงเรียนในเว็บไซต์เดียวกันนี้ ประเมิน

ในแบบฟอร์มตัวชี้วัดที่ ๕ ระดับความสำเร็จของโรงเรียนวิถีพุทธที่ผ่านการประเมินผลการดำเนินการ ๒๙ ประการสู่ความเป็นโรงเรียนวิถีพุทธ (แบบฟอร์มตัวชี้วัด ARS ๕(๒)) ตามคู่มือการปฏิบัติราชการตามแผนปฏิบัติราชการ ประจำปีงบประมาณ พ.ศ. ๒๕๕๖ หน้า ๖๐-๖๒

1. สรุปผลการดำเนินการ โดยพิจารณาตามเกณฑ์การให้คะแนนในคู่มือการปฏิบัติ

ราชการตามแผนปฏิบัติราชการ ประจำปีงบประมาณ พ.ศ. ๒๕๕๖ หน้า ๕๖-๕๗ และสรุปผล ARS ๕(๒) ให้ผู้รับผิดชอบโครงการโรงเรียนวิถีพุทธในเขตพื้นที่ ภายในวันที่ ๑๕ กรกฎาคม ๒๕๕๖

**ตอนที่ ๓**

**การดำเนินงานโครงงานคุณธรรม**

**โครงงานคุณธรรมคืออะไร?**

โครงงานคุณธรรม หรือโครงงานความดี เป็นนวัตกรรมการเรียนรู้ที่ส่งเสริมการทำความดีมีคุณธรรมแบบเชิงรุก โดยให้ผู้เรียนที่เป็นเด็กและเยาวชนเกิดความรู้สึกเป็นเจ้าของกิจกรรมการเรียนรู้นี้เอง ผ่านเทคนิควิธีการเรียนรู้แบบโครงงาน (Project Approach) โดยประเด็นที่เลือกทำโครงงานนั้นเกิดขึ้นมาจากความสนใจและความคิดริเริ่มของผู้เรียนเอง เน้นการเรียนรู้ผ่าน**กระบวนการกลุ่ม**ที่ลงมือปฏิบัติงานจริง ด้วยความพากเพียรพยายามอย่างจดจ่อต่อเนื่องในช่วงระยะเวลาที่ยาวนานพอสมควร (ต้องทำงานจริงไม่น้อยกว่า ๒ เดือน) ในลักษณะวิจัยปฏิบัติการ (action research) นำไปสู่การแก้ไขปัญหาด้านความเสื่อมทรามทางศีลธรรม และส่งเสริมการบ่มเพาะความดีมีคุณธรรมอย่างเป็นรูปธรรมและเป็นระบบ รวมทั้งการขยายความมีส่วนร่วมไปสู่บุคคลต่างๆ ในสถานศึกษาและชุมชนของตนเองหรือชุมชนอื่นๆ ที่เกี่ยวข้อง

**การเรียนรู้ที่ไม่จำกัด EDUCATION FOR ALL** ในเมื่อโครงงานคุณธรรมเป็นกระบวนการพัฒนาคุณธรรมและความดี โครงงานคุณธรรมนี้ จึงมีลักษณะที่เปิดกว้างสำหรับทุกคน โดยไม่มีข้อจำกัดว่าเรียนสายวิทย์หรือสายศิลป์ มีอุปกรณ์เครื่องมือทางวิทยาศาสตร์หรือเปล่า? เป็นนักเรียนประถมหรือมัธยม เพราะคุณธรรมและความดีงามนั้น เป็นเรื่องที่มีคุณค่าที่ควรเข้าถึงของคนทุกคนนั่นเอง ไม่จำกัดจำนวนคน เพศ วัย สถานะ ระดับช่วงชั้นหรือสายวิชาที่เรียน แต่สนับสนุนให้ทุกคนมีส่วนร่วมให้ได้มากที่สุด แม้ว่าจะมี**ผู้รับผิดชอบโครงงาน**เป็นกลุ่มเริ่มต้น **๘-๑๐ คน**ก็ตาม แต่โครงงานก็กำหนดเงื่อนไขให้ผู้รับผิดชอบนี้ ต้องคิดวางแผนและดำเนินงานเพื่อขยายหาแนวร่วมต่อไปในรูปของเครือข่ายแกนนำ สมาชิก หรือกลุ่มเป้าหมาย และต้องสร้างความมีส่วนร่วมในทุกภาคส่วนให้มากที่สุด ทั้งครอบครัว(บ้าน) ศาสนา(วัด) และสถานศึกษา(โรงเรียน) โครงงานคุณธรรมไม่มีกติกาควบคุมจำนวนคนที่มาช่วยทำโครงงาน หากใครอยากมาช่วย อยากเข้ามาร่วมทำงาน ก็เข้ามาช่วยเลย โครงงานใดยิ่งมีคนมาช่วยร่วมมือด้วยมากเท่าไร โครงงานนั้นยิ่งประสบความสำเร็จ เพราะเท่ากับว่ามีคนมาร่วมทำความดีเพิ่มมากขึ้นเท่านั้น

**องค์รวมแห่งความดี ที่ไร้ขีดจำกัด**

ไม่แยกเรื่อง ไม่แยกส่วน แต่ทุกเรื่องสาระสามารถบูรณาการเข้ามาเป็นส่วนหนึ่งของโครงงานนี้ได้ทั้งหมด ไม่ว่าจะเป็นวิชาการด้านใดหรือปัญหาของใคร นำองค์ความรู้ทุกด้าน ทุกวิชา ทุกสาระการเรียนรู้ และทุกทักษะที่เกี่ยวข้องไม่ว่าจะเป็นศิลปะ-ดนตรี-กีฬา สามารถนำมาปรับบูรณาการใช้ในการทำความดี ทำการงาน และการสื่อสารประชาสัมพันธ์โครงงานได้ทั้งสิ้น

ไม่ติดขัดที่งบประมาณ เพราะการทำโครงงานด้านความดีหรือคุณธรรมนี้ไม่ต้องลงทุนด้วยเม็ดเงินมาก บางโครงงานลงทุนเพียงแรงงานจากสองมือที่คอยเก็บขยะ และเมื่อแยกขยะขายก็ได้ทุนมาเพิ่มอีก บางโครงงานใช้สองมือน้อยๆ บีบนวดให้พ่อแม่ปู่ย่าตายายในชุมชน บางโครงงานมาจากพฤติกรรมช่วยกันประหยัดน้ำประหยัดไฟ บางโครงงานมาจากการยิ้มไหว้ทักทาย ตัวอย่างของโครงงานในลักษณะเช่นนี้มีอยู่มากมายที่ลงทุนน้อยแต่ได้ผลและมีคุณค่ามาก แต่อย่างไรก็ตาม ก็ต้องมีการลงทุนเม็ดเงินในเรื่องคุณธรรมบ้าง ไม่ใช่ปากบอกว่าเรื่องคุณธรรมความดีสำคัญแต่พฤติกรรมไม่แสดงออกว่าให้ความสำคัญเลย โครงการนี้จึงออกแบบเป็นพิเศษให้โครงงานที่ได้รับคัดเลือกได้รับทุนการสนับสนุนเบื้องต้นจาก สพฐ. และศูนย์คุณธรรม ตั้งแต่ต้นทางของการทำงาน และเชื่อว่าการลงทุนทางด้านคุณธรรมความดีนี้จะเหนี่ยวนำและดึงดูดให้ทุกภาคส่วนในโรงเรียนชุมชนมาร่วมกันลงทุนในเรื่องความดีนี้เพิ่มขึ้นอีกหลายเท่าตัว ซึ่งก็พบว่าเป็นจริง เพราะหาก

-11-

ว่าเงินทุนที่ได้รับไม่พอกลุ่มทำงานกลับมีวิธีการหาทางออก ขอความช่วยเหลือในรูปแบบอื่นๆ ด้วยตัวเองได้อีกอย่างน่าอัศจรรย์ เพราะความดีย่อมเหนี่ยวนำความดีมาหากัน เช่นได้รับการบริจาคและความช่วยเหลือจากผู้ที่ศรัทธาและนิยมชมชื่นในการทำความดีของกลุ่มเยาวชน เรียกว่าบุญต่อบุญนั่นเอง ดังนั้นโครงงานคุณธรรม จึงเป็น **WIN-WIN SITUATION** กล่าวคือ ทุกฝ่ายมีส่วนร่วมและทุกฝ่ายก็ได้รับประโยชน์สุขร่วมกันทั้งหมด กล่าวคือ ปัญหาต่างๆ ในโรงเรียนและชุมชนได้รับการพิจารณาและแก้ไข เด็กและเยาวชนได้รับการปลูกฝังบ่มเพาะซึมชับและเรียนรู้คุณธรรมความดีงามต่างๆ ด้วยความรู้สึกเป็นเจ้าของ เด็กและเยาวชนได้ฝึกฝนและพัฒนาทักษะการคิดวิเคราะห์ คิดสังเคราะห์ คิดแก้ปัญหา คิดเชิงระบบ คิดประเมินค่า ฯลฯ ผ่านการทำโครงงานอย่างเป็นวิทยาศาสตร์ เด็กและเยาวชนได้รับการฝึกทักษะการทำงานจริง การทำงานเป็นระบบ ความรับผิดชอบต่องาน และได้รับการฝึกทักษะทางสังคม ผ่านกระบวนการทำงานเป็นกลุ่มใหญ่ในระยะเวลายาวนานพอสมควร และเมื่อโครงงานนั้นๆ ได้มีการขยายผลไปถึงการแก้ปัญหาในครอบครัว วัด ชุมชน พ่อแม่ผู้ปกครอง พระสงฆ์ และคนในชุมชนก็จะได้รับอานิสงส์แห่งประโยชน์สุขนั้นด้วย ผู้บริหารและคณะครูอาจารย์ก็จะเบาใจสบายใจไม่ต้องกังวลเครียดกับปัญหาที่สั่งสมไว้มากมายโดยไม่มีการแก้ไข แต่ปัญหาเหล่านั้นกลับแปรเปลี่ยนเป็นผลงานที่มีความโดดเด่นและน่าชื่นชมแทน นอกจากนี้ ผู้บริหาร ครูอาจารย์ และศึกษานิเทศก์ ยังสามารถนำข้อมูลและผลจากการทำโครงงานคุณธรรมมาทำการวิจัยให้เป็นผลงานที่มีคุณค่า ได้อย่างมีคุณภาพและเกิดประโยชน์แท้จริงได้อีกด้วย

**โครงงานคุณธรรม**

**การทำดีเชิงรุกพร้อมกับการเรียนรู้ชีวิตอย่างเป็นวิทยาศาสตร์**

โครงงานคุณธรรมนี้ถูกออกแบบมาเพื่อให้ตอบโจทย์ คำท้าทายที่ว่าเด็กไทยไม่ใฝ่ดี ใฝ่ต่ำทำชั่วมั่วเพศเสพยา ละอายการทำดี ทำงานเป็นทีมไม่เป็น คิดวิเคราะห์ไม่ได้ โดยการสร้างเงื่อนไขให้เขาใช้ปัญหาจริงที่ต้องเผชิญอยู่ทุกวัน ไม่ว่าในโรงเรียนหรือในครอบครัวในชุมชน นำมาตรวจสอบ วิเคราะห์ วางแผน แสวงหาแนวทางแก้ไขร่วมกัน ซึ่งไม่เพียงเข้าใจปัญหานอกตัวเท่านั้น นี่ยังเป็นโอกาสให้เด็กๆ ได้เชื่อมโยงสู่ตนเอง เพราะคุณสมบัติของโครงงานคุณธรรมนั้น พิเศษตรงที่เป็นเรื่องในชีวิตจริง เป็นประเด็นปัญหาจริงๆ ในชีวิต ซึ่งทุกคนมีส่วนร่วม เกี่ยวข้อง สัมพันธ์อยู่ด้วยกันนั่นเอง แต่อาจไม่รู้ตัวก็ได้ ดังนั้น ด้วยกระบวนการคิดอย่างเป็นระบบ จึงพบทางออกของปัญหาด้วยปัญญา โครงงานคุณธรรมจึงเป็นกระบวนการที่นำพาให้เด็กไทยสามารถทำโครงงานจริงในชีวิตด้วยวิธีคิดอย่างเป็นวิทยาศาสตร์นั่นเอง

โครงงานคุณธรรมนั้น เน้นการนำปัญหาในชีวิตจริงมาเรียนรู้ผ่านการทำโครงงาน อันจะเป็นการเรียนรู้และพัฒนาทักษะชีวิตด้วยวิธีคิดอย่างเป็นวิทยาศาสตร์ หรือ ด้วยกระบวนการทางปัญญา อันพอจะสรุปได้เป็นลำดับขั้นดังนี้ ๑) สังเกตปัญหา ระดมความคิด เลือก ระบุ วิเคราะห์ เชื่อมโยง “**ปัญหา-สาเหตุ**” ได้ชัดเจน เห็นความเชื่อมโยงเป็นเหตุเป็นปัจจัยเกี่ยวเนื่องกันได้ตลอดสาย (จาก “ภายนอก” สู่ “ภายใน” ชีวิตจิตใจของตนเอง) ๒) คาดการณ์และระบุ “**เป้าหมาย**” ของการแก้ปัญหาให้ชัด ทั้งเป้าหมายในตัวคน (พฤติกรรม จิตใจ ปัญญา ที่คาดหวัง) เป้าหมายนอกตัวคน (สิ่งแวดล้อม-กายภาพ) เป้าหมายเชิงปริมาณ เป้าหมายเชิงคุณภาพ เป้าหมายระยะสั้น ระยะกลาง ระยะยาว

และเมื่อรู้จุดหมายปลายทางชัด การกำหนดทิศทางและการเดินทางก็จะชัดไปด้วย

๓) วางแผนและออกแบบ “**ทางแก้**” หรือวิธีการทดลองอย่างมีหลักเกณฑ์ ที่แก้ปัญหาได้ตรงจุด   
(คือแก้ที่สาเหตุ) และถึงพร้อมที่จะบรรลุเป้าหมายที่วางไว้ได้

-12-

๔) **ลงมือทำ** พร้อมกับเรียนรู้ แสวงหา ฝึกฝน “คุณธรรมจากภายในตน” ไปสู่ “การแก้ปัญหาภายนอก” ทั้งการเรียนรู้ส่วนบุคคลจำเพาะตน และเรียนรู้ร่วมกันผ่านกระบวนการกลุ่ม

๕) ลงมือปฏิบัติการอย่าง**เป็นระบบ** มีการ**ติดตามและเก็บบันทึกข้อมูล** ทำตามแผนงานอย่าง**ยืดหยุ่น** มุ่งมั่น**ทุ่มเทแต่ไม่ยึดติด**มากเกินไป เรียนรู้อย่างตื่นตัวเท่าทัน**พร้อมปรับเปลี่ยน**ให้เหมาะสมกับสถานการณ์ที่เปลี่ยนไป เพื่อให้เกิด**ประโยชน์สุข**สูงสุดแม้มีข้อจำกัดมากมาย ๖) **ประมวลผล-สรุปผล ประเมินผล**การบรรลุเป้าหมายและวัตถุประสงค์ที่ได้ตั้งไว้ การประเมินตนเอง การย้อนพิจารณาเพื่อปรับปรุงแก้ไขข้อบกพร่อง และการต่อยอดขยายผล

๗) **นำเสนอ สื่อสาร** ข้อมูลเรื่องราวการทำโครงงานผลของการทำงาน สู่สาธารณะ อย่างมีประสิทธิภาพเพื่อเป็นการแพร่ขยายความดี-สื่อสารความดี บอกต่อองค์ความรู้ในการแก้ปัญหาต่างๆ เผยแพร่วิธีการในการทำความดี อันจะเป็นการเสริมสร้างค่านิยมการทำความดี สร้างแรงบันดาลใจในการทำความดีให้กับผู้อื่นต่อๆ ไป และเป็นการสืบต่อความดีต่อไปได้ไม่สิ้นสุด

**แก่นการเรียนรู้คือ “ร่วมกัน ทำดี อย่างมีปัญญา”**

กระบวนการเรียนรู้ที่ดีและสมบูรณ์ของโครงงานคุณธรรมนั้น จะต้องเริ่มต้นจากการสร้าง**ความเป็นกัลยาณมิตร**ต่อกันก่อน อันเป็นปัจจัยต้นเริ่มที่สำคัญที่สุด จึงต้องออกแบบและจัดวางเงื่อนไขให้เกิดการรวมกลุ่มกันของผู้รับผิดชอบโครงงานจำนวน ๘-๑๐ คน และที่ปรึกษาอีก ๓ คน โดยมีองค์ประกอบโครงสร้างและความสัมพันธ์ในกลุ่ม ให้สามารถดึงด้านบวกของแต่ละคนออกมาหากันให้ได้มากที่สุด ซึ่งก็จะทำให้เกิดการ**ใฝ่ดีคิดดีและทำดี**ร่วมกันออกมาได้อย่างเต็มที่เต็มตามศักยภาพของแต่ละคน เกิดการซึมซับความดี พร้อมๆ กับมีการเรียนรู้หรือมี**กระบวนการทางปัญญา**เกิดขึ้นตลอดสาย ตั้งแต่เริ่มต้นระดมความคิด การสังเกตสำรวจสภาพปัญหา ปัญญาตระหนักรู้ในสถานการณ์หรือสภาพปัญหาและสืบสาวถึงสาเหตุ ปัญญาค้นคว้าหาความรู้จากแหล่งเรียนรู้ต่างๆ เพิ่มเติม การรวบรวมประมวลข้อมูล ปัญญาคิดวิเคราะห์คิดสังเคราะห์ ปัญญาคิดริเริ่มสร้างสรรค์ การทำความคิดให้ชัดและเป็นระบบ การคิดวางแผนงาน การร่างโครงงาน ปัญญาการปรับประยุกต์จากนามธรรมให้เป็นรูปธรรม ปัญญาการติดตามดำเนินงานปรับปรุงงาน ปัญญาการแก้ปัญหาเฉพาะหน้า ปัญญาการประเมินผลสรุปผล และปัญญาการนำเสนอ ตลอดจนสติปัญญาที่จะเท่าทันและสามารถวางใจต่อโลกธรรมทั้ง ๘ ที่มาถูกต้องสัมผัสใจได้อย่างฉลาดและเป็นกุศลได้ในที่สุด

กระบวนการเรียนรู้ที่เกิดขึ้นภายใต้โครงงานคุณธรรมฯนี้ เป็นกระบวนการที่พัฒนาและปรับประยุกต์มาจากกระบวนการเรียนรู้วิถีพุทธ ซึ่งใช้แบบจำลองของวงรอบ ๑-๒-๓-๔ ที่หมุนเวียนรอบพัฒนาขึ้นอย่างต่อเนื่อง อันประกอบด้วย (๑) กระบวนการกัลยาณมิตร, (๒) การเปิดการเรียนรู้ภายใน (ปรโตโฆสะ สู่ สัทธาและโยนิโสมนสิการ), (๓) กระบวนการเรียนรู้อย่างเป็นองค์รวม (ตามหลักไตรสิกขา-ภาวนา๔) และ (๔) กระบวนการพัฒนาแบบเวียนรอบต่อเนื่อง จึงทำให้กระบวนการเรียนรู้และการพัฒนาคุณธรรมของผู้เรียนเกิดขึ้นควบคู่กันไป ดังแผนผังของแบบจำลองด้านล่างนี้

-13-



**แบบจำลองการศึกษา ๑-๒-๓-๔** นี้อาจเรียกชื่อเป็นธรรมอีกหมวดหนึ่งได้ว่า “**กระบวนการ ๓ ป ต่อเนื่อง**”   
ลูกศร **A** : **ปริยัติ**, ลูกศร **B** : **ปฏิบัติ**, ลูกศร **C** : **ปฏิเวธ**, ลูกศร **D** : **ต่อเนื่อง**

ที่มา: Phramaha Pongnarin Thitavamso, “An Analytical Study of Process of Learning in Theravada Buddhism,” Bangkok: Mahachulalongkornrajavidyalaya University, 2005

(๑) กระบวนการ**กัลยาณมิตร** ขั้นตอนนี้เป็นขั้นตอนต้นเริ่มที่สำคัญที่สุด โดยจัดวางเงื่อนไขให้เกิดการนำพาให้บุคคลต่างๆ ซึ่งมีตั้งแต่กลุ่มเพื่อนใกล้ตัว ครู ผู้บริหาร พระสงฆ์ พ่อแม่ จนถึงองค์กรที่ให้การสนับสนุนมารวมกลุ่มกันโดยดึงด้านบวกของแต่ละคนแต่ละฝ่ายออกมาหากันให้ได้มากที่สุด ให้แต่ละคนมาสวมบทบาทเป็นกัลยาณมิตรต่อกัน กัลยาณมิตรนั้นมีความสำคัญอย่างมากที่จะช่วยกระตุ้นเตือน ช่วยสร้างแรงบันดาลใจ ช่วยสร้างศรัทธาในการทำความดี ช่วยสนับสนุนให้โครงงานดำเนินไปได้ด้วยดี ขั้นตอนนี้จึงสำคัญมากที่สุดที่จะทำให้เริ่มต้นการเรียนรู้ได้ และดำเนินต่อไปจนถึงปลายทางแห่งความสำเร็จ โดยกัลยาณมิตรจะทำหน้าที่เป็นผู้ชักจูงปัจจัยภายนอกมากระตุ้นตัวเปิดการเรียนรู้ภายใน

(๒) การ**เปิดการเรียนรู้**ภายใน (ปรโตโฆสะ สู่ สัทธาและโยนิโสมนสิการ) (ลูกศร **A**) การ**เปิดการเรียนรู้**ภายใน เป็นขั้นตอนที่สำคัญมากอีกขั้นตอนหนึ่ง ที่เสมือนเป็น**การออกสตาร์ท**หรือจุดติดเครื่องยนต์แห่งการเรียนรู้ภายในตัวมนุษย์ ซึ่งมีองค์ธรรมเริ่มต้นแห่งการเรียนรู้สำคัญสองประการด้วยกันคือ “**สัทธา**” (ความสนใจใฝ่รู้, ความเชื่อใจ เชื่อถือ และความเชื่อมั่น) และ “**โยนิโสมนสิการ**” (พิจารณาอย่างแยบคาย – คิดเป็น – น้อมมาใส่ใจไปสู่กุศลได้)

การ**เปิดการเรียนรู้**ภายใน จะเกิดขึ้นได้ต้องอาศัยกัลยาณมิตรเตรียมการและเลือกใช้ปัจจัยภายนอกมากระตุ้นปัจจัยภายในอย่างพอเหมาะพอดีแก่ผู้เรียนและสถานการณ์แวดล้อม ปัจจัยภายนอกดังกล่าวนั้น เรียกว่า “**ปรโตโฆสะ**” ซึ่งมีหลายลักษณะ ตั้งแต่คำสอน คำบอกกล่าว หนังสือ ตำรา สื่อต่างๆ และที่ดีที่สุด คือ “**เสียงของครู**” เพราะเป็นเสียงที่จะสร้างศรัทธาให้เกิดขึ้นในใจ เป็นเสียงที่จะช่วยเตือนจิตสะกิดใจให้ฉุกคิดหรือตระหนักสำนึก เป็นเสียงที่เป็นกำลังใจให้เกิดการเรียนรู้ภายในตนขึ้น มั่นใจขึ้น จนเข้าใจถึงคุณค่า

-14-

ถึงประโยชน์ของการทำความดีการสร้างคุณธรรมจริยธรรมขึ้นในตน เมื่อเข้าใจถึงประโยชน์ จึงเกิด**ฉันทะ**ความพอใจใคร่ที่จะลงมือกระทำด้วยตนเองโดยไม่ลังเล ดังตัวอย่างของ **เสียงของครู** ในโครงการนี้ที่สำคัญที่สุด คือ พระราชดำรัสของพระบาทสมเด็จพระเจ้าอยู่หัว ที่ชาวไทยทุกคนล้วนมีศรัทธาอย่างเต็มเปี่ยม เมื่อโครงการประกวดโครงงานคุณธรรมเฉลิมพระเกียรติเลือกมาใช้เป็นเสียงบอกกล่าว (ปรโตโฆสะ) ที่ย้ำชัดเจนว่า “**เยาวชนไทย ทำดี ถวายในหลวง**” จึงเท่ากับเป็นเสียงบอกที่ให้แนวทางว่า ศรัทธาที่เกิดขึ้นนั้นควรนำไปสู่การตอบแทนคุณพระองค์ท่าน ในโอกาสครั้งนี้มิใช่สิ่งใดอื่น แต่เป็นการ**ทำดี**ถวายพระองค์ท่านนั่นเอง เมื่อ**สัทธา**คือความสนใจใฝ่รู้เกิดขึ้นก็จะช่วยไปกระตุ้นตัวเปิดการเรียนรู้ภายในอีกอย่างหนึ่ง ก็คือกระบวนการคิดพิจารณาอย่างแยบคาย หรือที่เรียกว่า **โยนิโสมนสิการ** ให้เริ่มต้นและทำงานไปด้วยกัน เริ่มตั้งแต่เยาวชนสนใจใฝ่รู้และคิดพิจารณาว่าจะทำดีอะไรถวายในหลวง ซึ่งตามเงื่อนไขก็คือ การกระทำนั้นควรตอบโจทย์หรือแก้ปัญหาจริงที่ทุกคนหรือส่วนใหญ่กำลังเผชิญอยู่ โดยช่วยกันระบุปัญหาให้ชัดเจน ค้นหาสาเหตุที่มาของปัญหานั้นๆ สืบสาว ปัจจัยแวดล้อมที่เกี่ยวข้อง ทั้งบุคคล สถานการณ์ สถานที่ ฯลฯ เริ่มวิเคราะห์และกำหนดเป้าหมายของการแก้ปัญหา พิจารณาหาหนทางปฏิบัติ เพื่อนำไปสู่การแก้ปัญหาอย่างเป็นจริง ทั้งหมดนี้เป็นวิธีคิดพิจารณาแบบอริยสัจ ๔ นั่นเอง

(๓) กระบวนการเรียนรู้อย่างเป็น**องค์รวม** ตามหลัก**ไตรสิกขา** (ลูกศร **B** และ **C**) กระบวนการ**ไตรสิกขา** เป็นกระบวนการเรียนรู้อย่างเป็นองค์รวม ในด้านพฤติกรรม(ศีล) ด้านจิตใจ(สมาธิ) ด้านปัญญา(ปัญญา) ซึ่งจะเกิดขึ้นได้ต้องจัดเตรียมเหตุปัจจัยให้เอื้อต่อการกระทำหรือปฏิบัติงานจริง โครงการนี้จึงเน้นให้มีช่วงระยะเวลาดำเนินงานนาน เพื่อให้เพียงพอต่อการค่อยๆ สะสมการเรียนรู้ สั่งสมและบ่มเพาะคุณความดีในจิตใจ และการปรับเปลี่ยนพฤติกรรม จากประสบการณ์ที่พบจากการทำโครงงานคุณธรรมมา ๒ ปีนั้น ทำให้พบว่า อย่างน้อยต้องมีเวลาประมาณ ๒ เดือนสำหรับการปฏิบัติงานจริงๆ (เฉพาะช่วงเวลาทำงานจริง ไม่รวมช่วงทำงานเอกสาร) **ศีล** เป็นการเรียนรู้ด้านพฤติกรรมหรือการเรียนรู้ทักษะทางสังคมที่จะทำงานร่วมกันเป็นกลุ่มร่วมกับผู้อื่นอย่างเอื้ออาทร พร้อมที่จะให้กำลังใจและให้อภัยแก่กัน การระมัดระวังคำพูด-การกระทำที่จะไม่เบียดเบียนใคร หากมีการกระทบกระทั่งกันบ้างก็มีศีลกำกับที่จะไม่ให้เกินเลยไปจนกระทบกระแทกให้แตกทำลายความสัมพันธ์ระหว่างกัน การสำรวมระวังทั้งทางคำพูดและการกระทำ การยอมรับสำนึกผิด การให้อภัยกัน ก่อให้เกิดพัฒนาการทางด้านพฤติกรรมไม่ให้เป็นมลภาวะเบียดเบียนตนเองและผู้อื่น ก็จะทำให้การทำงานกลุ่มเกิดขึ้นไปได้ตลอดรอดฝั่ง **สมาธิ** เป็นการเรียนรู้ทางด้านจิตใจ ที่ต้องเผชิญสถานการณ์จริงจากการทำงาน ทำให้ต้องมีความมุ่งมั่นตั้งใจ ความขยันหมั่นเพียรกระทำอย่างต่อเนื่องไม่ท้อถอย มีความอดทน ทั้งต่อภาระงาน และทั้งต่อคนและสถานการณ์ที่เข้ามา นอกจากนี้ยังหมายถึงการเจริญงอกงามของคุณความดีหรือคุณธรรมในจิตใจ   
อันนำไปสู่ภาวะความสุขสดชื่น แจ่มใสผ่องใสในจิตใจ ตั้งมั่นเป็นสมาธิ

**ปัญญา** เป็นการเรียนรู้ที่มาจากกระบวนการสังเกตุ สำรวจ การคิดการพิจารณาไตร่ตรองการตัดสินใจอย่างเป็นเหตุเป็นผลเป็นระบบ นำไปสู่ภาวะที่ออกจากปัญหา นำออกจากทุกข์ นำไปสู่ภาวะที่ดีงามเป็นบุญกุศล การเรียนรู้ทางปัญญาเริ่มจากการเรียนความรู้จากหลักธรรม คำสอน ข้อมูล ข้อเท็จจริง   
การจดจำ การจับประเด็น การแยกแยะ การจัดหมวดหมู่ อันเป็นปัญญาขั้น**รู้จำ** และพัฒนาขึ้นไปสู่ปัญญาขั้น**รู้คิด** อันเกิดจากการฝึกทักษะการคิดวิเคราะห์คิดสังเคราะห์การคิดเชื่อมโยงเหตุปัจจัย การคิดพิจารณาคุณค่าแท้คุณค่าเทียมเป็นต้น และพัฒนาไปสู่ปัญญาขั้น**รู้แจ้ง**ที่ทำให้แสวงหาทางออกจากปัญหาได้ ตลอดจนปัญญาที่ก่อเกิดจากการลงมือปฏิบัติเพื่อบรรลุผลของการแก้ไขปัญหาหรือดับทุกข์ได้ (เผด็จศึกกับปัญหา) และปัญญาติดตามประเมินผลอย่างเป็นระบบเพื่อปรับปรุงให้ดีขึ้น นำสู่การสั่งสมเป็นประสบการณ์และปรีชาญาณรู้แจ้งในเรื่องนั้นๆ

-15-

(๔) ขั้น**การพัฒนาแบบเวียนรอบต่อเนื่อง** (**ภาวนา๔** สู่ **กัลยาณมิตร**) (ลูกศร **D**) เมื่อผู้เรียนผ่านกระบวนการเรียนรู้ใน ๓ ขั้นตอนแรกมาซ้ำแล้วซ้ำอีก เป็นเวลาต่อเนื่องกันในช่วงเวลาที่เหมาะสม (กรณีทำโครงงานคุณธรรม ต้องทำงานจริงไม่น้อยกว่า ๒ เดือน) ผู้เรียนจะเกิดพัฒนาการในตนเองอย่างเป็นองค์รวมทุกด้าน ทั้ง พัฒนาการทางพฤติกรรมที่เกี่ยวข้องกับร่างกายและกายภาพแวดล้อม (**กายภาวนา**) พัฒนาการทางสังคม (**ศีลภาวนา**) พัฒนาการทางจิตใจ (**จิตภาวนา**) และพัฒนาการทางปัญญา (**ปัญญาภาวนา**)

การประกวดโครงงานจึงเป็นกุศโลบายหรือบทเรียนครั้งสำคัญที่พวกเขาจะได้เรียนรู้และฝึกการวางใจได้อย่างเหมาะสม ไม่ให้หวั่นไหวไปกับโลกธรรม ๘ ได้อย่างไร รู้จักรักษาใจให้อยู่ในพรหมวิหาร ๔ ได้หรือไม่ และไม่หลงยึดติดอยู่กับการแข่งขันหรือรางวัล แต่กลับเห็นคุณค่าของความรักใคร่ปรองดองสามัคคี ช่วยเหลือเกื้อกูลกัน สามารถอนุโมทนา ยินดีในความสำเร็จของโครงงานของเพื่อนๆ กลุ่มอื่นได้ นับเป็นการปรับเข้าสู่ทัศนคติและค่านิยมที่ดี ใฝ่ดี ใฝ่สร้างสรรค์ มีพัฒนาการทางพฤติกรรม จิตใจตั้งมั่นในความดีงาม เข้มแข็ง อดทน ขยัน กล้าหาญ ไม่ย่อท้อต่ออุปสรรคต่างๆ และมีพัฒนาการทางปัญญาที่ดี มีทักษะกระบวนการคิดที่ดี มีความแยบคายในการชักชวนคนอื่นๆ เข้ามาช่วยกันแก้ปัญหา เข้าใจความเป็นจริงของชีวิตของโลก เรียกได้ว่า หากมีพัฒนาการทั้ง ๔ ด้านพร้อม (กายภาวนา ศีลภาวนา จิตตภาวนา ปัญญาภาวนา) ก็จะเป็นผู้ที่พร้อมที่จะมีบทบาทเป็นกัลยาณมิตรให้กับผู้อื่นได้ต่อไป ซึ่งก็จะเท่ากับว่าเป็นผู้เริ่มต้นขับเคลื่อนวงจรแห่งการเรียนรู้วิถีพุทธนี้สืบไป ดังเช่น ข้อเท็จจริงที่พบว่าแทบทุกโครงงานมักจะสรุปบทเรียนสำคัญว่า การจะไปเปลี่ยนแปลงผู้อื่น ต้องเริ่มจากการเปลี่ยนแปลงพฤติกรรมของตนเองก่อน (กายภาวนา และ ศีลภาวนา) และระหว่างที่เขาได้เรียนรู้เพื่อเปลี่ยนแปลงตนเอง ก็ทำให้เขาได้เกิดการเรียนรู้คุณความดีหรือคุณธรรมจากภายใน(จิตภาวนา) ที่ค่อยๆ ซึมซับ และสั่งสมเป็นประสบการณ์เป็นปัญญาญาณหยั่งรู้เชี่ยวชาญในเรื่องที่ตนเองทำนั้น(ปัญญาภาวนา) เขาก็จะพัฒนามาสู่ความเป็น**กัลยาณมิตร**ที่สมบูรณ์ขึ้น อันจะก่อเกิดเป็นวงจรขับเคลื่อนที่ทรงพลังให้เกิดการสืบเนื่องไปสู่ขั้นต่อๆ ไป นำพาให้เพื่อนคนอื่นๆ ได้เกิดการเรียนรู้และพัฒนาต่อเนื่องขยายวงออกไปได้ไม่สิ้นสุด

### ๖ ขั้นตอนในการทำโครงงานคุณธรรม

#### ขั้นตอนที่ ๑ การตระหนักรู้และพิจารณาเลือกหัวเรื่องหรือประเด็นปัญหา

ขั้นตอนนี้เป็นขั้นตอนที่สำคัญที่สุด ที่ต้องอาศัยภาวะการตระหนักรู้ในสถานการณ์หรือสภาพปัญหาด้วยสติปัญญา หรือภาวะที่มีแรงบันดาลใจที่จะทำสิ่งดีงามอะไรบางอย่างที่เป็นความฝันหรืออุดมคติ ซึ่งอาจจะเกิดจากผู้เรียนเองโดยตรง หรืออาจจะเกิดจากการแนะนำหรือชี้ชวนจากครูที่ปรึกษาหรือผู้อื่นที่เป็นเงื่อนไขภายนอก มากระตุ้นให้ผู้เรียนเกิดความตระหนักรู้หรือแรงบันดาลใจขึ้นก็ได้

การสร้างความตระหนักรู้นั้นเป็นขั้นตอนที่ยาก เพราะโดยทั่วไปสภาพการณ์ที่เป็นปัญหาต่างๆ นั้นมักจะเกิดขึ้นอยู่แล้ว แต่มักจะถูกละเลยมองข้าม หรือชาชินเคยชินจนมองไม่เห็นปัญหา หรือไม่รู้สึกว่าตนเองมีส่วนเกี่ยวข้องกับปัญหานั้นอย่างไรในทำนอง “เส้นผมบังภูเขา” หรือ “ปลาอยู่ในน้ำมองไม่เห็นน้ำ” จึงต้องอาศัยเหตุปัจจัยภายนอก จากกัลยาณมิตรที่กระตุ้นปัจจัยภายในใจของผู้เรียนได้ถูกตรงกับจริตนิสัย ในเงื่อนไขสถานการณ์แวดล้อม และจังหวะเวลาที่พอเหมาะพอดี จนเกิดฉันทะร่วมกันที่จะรวมกันเป็นกลุ่ม  
เพื่อดำเนินการโครงงาน

-16-

**กิจกรรมแนะนำสำหรับครูที่ปรึกษา**

ครูที่ปรึกษาอาจวางเงื่อนไขเบื้องต้นจากการให้ผู้เรียนสำรวจและสังเกตสภาพปัญหาต่างๆ จากเพื่อนนักเรียน ปัญหาที่พบเห็นในห้องเรียน โรงเรียน วัด และชุมชน แล้วช่วยกันระดมความคิดต่อปัญหาที่เกิดขึ้นให้ได้มากที่สุด แล้วมาอภิปรายกันในกลุ่มใหญ่หรือกลุ่มย่อยก็ได้ (อาจทำให้สนุกในลักษณะโต้วาทีหรือยอวาทีก็ได้) เพื่อเลือกประเด็นปัญหาที่มีความสนใจ หรืออยากจะแก้ปัญหานั้นมากที่สุด เพื่อนำมาตั้งเป็นประเด็นสำหรับทำโครงงาน

**คำแนะนำเพิ่มเติม (Tip)**

ความดี หรือ ประเด็นที่เลือกมาทำโครงงานนั้นมีที่มา ๒ ลักษณะด้วยกัน คือ ผู้เรียนเริ่มคิดจาก (๑) **ปัญหาที่อยากแก้** หรือจาก (๒) **สิ่งดีที่อยากทำ** จากประสบการณ์พบว่าผู้เรียนที่เริ่มคิดจากความดีที่อยากทำก่อนนั้นมักยังมองแบบผิวเผิน ความคิดความเข้าใจยังไม่หยั่งรากลึก ความจริงแล้วแม้เป็นความดีที่อยากทำก็ตาม หากย้อนคิดพิจารณาให้ดีก็จะพบว่าสิ่งดีที่อยากทำนั้นต้องช่วยแก้ไขหรือปรับปรุงอะไรให้ดีขึ้นสักอย่างหนึ่งแน่ ครูที่ปรึกษาก็ต้องช่วยกระตุ้นชี้ชวนให้ผู้เรียนได้ย้อนคิดพิจารณากลับไปที่ประเด็นปัญหาให้ได้ เช่น หากเด็กเริ่มต้นด้วยความคิดอยากปลูกต้นไม้ขึ้นมาลอยๆ ครูที่ปรึกษาอาจต้องถามให้ย้อนคิดไปว่า ทำไมหรือถึงต้องปลูกต้นไม้? ปลูกที่ไหน? เพราะอะไรจึงต้องปลูกที่นี่? ปลูกต้นไม้มันช่วยแก้ปัญหาอะไรหรือ? หรือมันช่วยทำให้อะไรดีขึ้นบ้าง? ถ้าผู้เรียนช่วยกันคิดและตอบปัญหาเหล่านี้ได้ ก็จะได้ประเด็นปัญหาที่ชัดเจนสำหรับการนำมาตั้งเป็นประเด็นทำโครงงาน

#### ขั้นตอนที่ ๒ การรวบรวมประมวลข้อมูลและองค์ความรู้ที่เกี่ยวข้อง

เมื่อสมาชิกทุกคนในกลุ่มเห็นพ้องกันและตัดสินใจเลือกประเด็นปัญหาหรือหัวเรื่องได้แล้ว และได้รับความเห็นชอบจากที่ปรึกษาแล้ว ก็จะเป็นขั้นตอนของการระดมความคิดวางแผนงานในเบื้องต้น โดยเริ่มจากการร่วมกันพิจารณาวิเคราะห์สภาพปัญหาแล้วสืบสาวไปหาสาเหตุและปัจจัยร่วมต่างๆ การวางเป้าหมายและวิธีการแก้ปัญหา แล้วประมวลสิ่งที่วิเคราะห์ได้ทำเป็น**ผังมโนทัศน์** ในขั้นตอนนี้จะพบว่ายังมีข้อมูลของสภาพปัญหาและปัจจัยต่างๆ ที่เกี่ยวข้องไม่เพียงพอหรือยังมีรายละเอียดที่ไม่ชัดเจน ตัวแปรสนับสนุนและองค์ความรู้ต่างๆ ที่จะนำมาใช้ในการวางแผนแก้ปัญหาก็ยังมีไม่ครบถ้วนหรือยังไม่ชัดเจนเป็นต้น จึงต้องมีการรวบรวมข้อมูลและองค์ความรู้เพิ่มเติม (ซึ่งอาจจะได้มาจากการสำรวจโดยละเอียดหรือประมาณการโดยคร่าวๆ ก็ได้) จากการพบปะสนทนาขอความร่วมมือจากบุคคลต่างๆ และจากการค้นคว้าหาความรู้จากหนังสือตำราและแหล่งเรียนรู้ต่างๆ แล้วนำข้อมูลที่รวบรวมได้ทั้งหมดมาประมวลเพื่อจัดเตรียมสำหรับคิดวางแผนทำ**ร่างโครงงาน**ต่อไป

**กิจกรรมแนะนำสำหรับครูที่ปรึกษา**

- สำหรับ**นักเรียนระดับมัธยมศึกษา** จากการระดมความคิดในขั้นตอนที่ ๑ แล้วเลือกมา ๑ อย่างนั้น ครูที่ปรึกษาควรให้ผู้เรียนช่วยกันระดมความคิดกันต่อเพื่อตอบคำถาม ๕ ข้อต่อไปนี้

๑. **“ปัญหา” ที่เลือกเป็นประเด็นเริ่มต้นทำโครงงาน คืออะไร?** ระบุสภาพปัญหาให้ชัดเจน(ปัญหา มักเป็นสภาพการณ์ที่ผิดปกติ ไม่ดี ไม่น่าพอใจ หรือเป็นพฤติกรรมที่ไม่พึงประสงค์ พฤติกรรมที่ผิดศีลธรรม/กฎระเบียบ หรือผิดจากมารยาทที่ถูกต้อง เป็นต้น)

๒. **ปัญหานั้นมี “สาเหตุ” มาจากอะไร?** วิเคราะห์ร่วมกันต่อว่าอะไรเป็นสาเหตุต้นตอที่แท้จริง อะไรเป็นปัจจัยร่วม? อะไรเป็นปัจจัยแวดล้อมภายนอก อะไรเป็นปัจจัยภายใน

๓. **“เป้าหมาย” ของการแก้ปัญหาคืออะไร?** ควรให้ช่วยกันเริ่มคิดจากการวางเป้าหมายระยะสั้น-ระยะกลางก่อน โดยเริ่มจากการช่วยกันระบุ**เป้าหมายเชิงปริมาณ**ว่าเกี่ยวข้องกับบุคคลหรือสิ่งของแวดล้อมใดบ้าง? จำนวนหรือปริมาณเท่าใด? มีขอบเขตระยะเวลา –พื้นที่การทำงานเท่าใด?

-17-

แล้วช่วยกันตั้ง **เป้าหมายเชิงคุณภาพ** ว่าต้องการให้กลุ่มเป้าหมายเกิดพฤติกรรมที่พึงประสงค์อย่างไรบ้าง? ให้เกิดการพัฒนาจิตใจ หรือพัฒนาปัญญาอย่างไรบ้าง? หรือให้เกิดสิ่งของ/สภาพแวดล้อมที่พึงประสงค์อย่างไรบ้าง?

๔. **“ทางแก้” หรือวิธีการดำเนินงาน เพื่อไปสู่เป้าหมายนั้น มีแผนงาน อย่างไรบ้าง?** ให้ช่วยกันวางแผนการทำงานที่จะสามารถทำได้ทั้ง ๒ ระยะ ทั้งเฉพาะหน้าในระยะเวลา ๓ เดือนในช่วงเทอม ๑ และระยะที่ ๒ ในช่วงเทอม๒ อีกประมาณ ๓ – ๔ เดือน

๕. **การดำเนินงานโครงงานดังกล่าวนั้น มีการใช้ “หลักธรรมและแนวพระราชดำริ”อะไรบ้าง?**\* (หากผู้เรียนยังจำหัวข้อธรรมะที่แน่นอนไม่ได้ หรือจำพระราชดำรัสที่ถูกต้องไม่ได้ ก็ให้ใช้ถ้อยคำง่ายๆ ที่อธิบายให้เข้าใจได้แทนไปก่อน แล้วไปค้นคว้าเพิ่มเติมต่อในภายหลังก็ได้)

- เมื่อตอบคำถาม ๕ ข้อนี้ได้แล้ว ก็ให้ประมวลสรุปนำเสนอในรูปแบบของ**ผังมโนทัศน์** ที่มีหัวข้อดังนี้

๐ ชื่อโครงงาน, ชื่อกลุ่ม, ชื่อโรงเรียน

๐ วาดภาพประกอบโครงงาน ที่แสดงออกถึงความคิดสร้างสรรค์

๐ ปัญหาที่เลือกทำโครงงาน

๐ สาเหตุของปัญหา

๐ เป้าหมาย (เชิงปริมาณ และเชิงคุณภาพ)   
๐ ทางแก้ (วิธีการหรือกิจกรรมที่เป็นขั้นตอนเรียงข้อ)

๐ หลักธรรม/พระราชดำริ/พระราชดำรัส ที่นำมาใช้

- สำหรับ**นักเรียนระดับประถมศึกษา**นั้น เน้นแค่ให้เด็กสามารถ**คิดการใหญ่** (Think Big) **คิดเป็นขั้นตอน**ได้ ก็เพียงพอแล้ว ส่วนการคิดวิเคราะห์อย่างนักเรียนมัธยมนั้นถือว่าเป็นการต่อยอด เวลาตั้งคำถามสามารถอนุโลมให้ใช้คำถาม ๕ คำถามเหมือนของระดับมัธยมก็ได้ แต่เด็กนักเรียนจะวิเคราะห์ได้ไม่ลึกซึ้งนัก และจะดูเคร่งเครียดเกินไป ครูที่ปรึกษา จำต้องกระตุ้นความคิดด้วยคำถามที่หลากหลาย และย่อยประเด็นลงไปให้มากขึ้น และหากเด็กสนใจในประเด็น “สิ่งดีที่จะทำ” มากกว่า “ปัญหาที่จะแก้” ก็ไม่เป็นไร ก็ให้ขยายสิ่งดีที่จะทำให้เป็นโครงการใหญ่ตั้งกลุ่มเป้าหมายให้ชัดและคิดขั้นตอนของการทำงานออกมาได้ ก็เพียงพอแล้ว

ตัวอย่างประเด็นคำถามกระตุ้นความคิด**นักเรียนระดับประถมศึกษา**

* **ถ้าจะชวนกันให้ทำความดีนั้นหลายๆ คน จะทำได้หรือไม่?**
* **จะวางกลุ่มเป้าหมายเป็นใคร? จำนวนกี่คน?**
* **จะชักชวนหรือประชาสัมพันธ์ ด้วยวิธีการอย่างไรบ้าง?**
* **จะมีวิธีการหรือกิจกรรม ดำเนินการโครงงานนี้อย่างไรบ้าง?**
* **จะมีวิธีใดที่จะรู้ว่าแต่ละคนนั้นทำความดีนั้นจริงหรือไม่?**
* **ถ้าเขาทำจริง จะรู้ได้อย่างไรว่าเขาทำมาก หรือทำน้อย?**
* **ถ้ามีคนที่ทำความดีมากๆ จะให้อะไรเขาตอบแทน?**
* **ต้องการให้เกิดผลดีจากการทำโครงงานนี้อย่างไรบ้าง?**
* **จะตั้งชื่อโครงงาน, ชื่อกลุ่ม ว่าอะไร?**
* **อื่น ๆ เช่น คุณธรรมใดที่จะนำมาใช้ในการทำความดีนี้**

-18-

จากนั้นจึงให้ประมวลข้อมูลเป็น**ผังมโนทัศน์**ที่มีหัวข้อดังต่อไปนี้

๐ ชื่อโครงงาน, ชื่อกลุ่ม, ชื่อโรงเรียน

๐ วาดภาพประกอบโครงงาน ที่แสดงออกถึงความคิดสร้างสรรค์

๐ ประเด็นสิ่งดีที่อยากทำ / ประเด็นปัญหา(และสาเหตุของปัญหา) ที่เลือกทำโครงงาน

๐ เป้าหมาย (เชิงปริมาณ และเชิงคุณภาพ)   
๐ วิธีการ (วิธีการหรือกิจกรรมที่เป็นขั้นตอนเรียงข้อ)

๐ หลักธรรม/พระราชดำริ ที่นำมาใช้

#### ขั้นตอนที่ ๓ การจัดทำร่างโครงงาน

ขั้นตอนนี้เป็นการคิดพิจารณาวางแผนงานในรายละเอียดและภาพรวมทั้งหมด โดยนำข้อมูลที่รวบรวมและประมวลได้ทั้งหมดนั้นมาเรียบเรียงและจัดทำเป็นเอกสารร่างโครงงาน ที่มีหัวข้อต่างๆ ตามที่กำหนดไว้ อย่างน้อย ๑๓ หัวข้อ (จำนวนหน้า ๑๐ – ๒๐ หน้ากระดาษขนาด A4) ดังนี้

(๑) **ชื่อโครงงาน** (ชื่อโครงงานเป็นภาษาไทยและภาษาอังกฤษ ชื่อควรสั้นกระชับสื่อความให้เข้าใจได้ง่ายว่าโครงงานเกี่ยวกับเรื่องอะไร ทำให้จดจำได้ง่าย)

(๒) **กลุ่มเยาวชนผู้รับผิดชอบโครงงาน** **และสถานศึกษา**

แสดงชื่อกลุ่ม รายชื่อสมาชิกในกลุ่ม ตำแหน่ง ชั้นเรียน, ชื่อสถานศึกษา ที่ตั้ง โทรศัพท์ โทรสาร E-mail และเวบไซต์สถานศึกษา(ถ้ามี)

(๓) **ที่ปรึกษาโครงงาน**

ชื่อ-นามสกุล ตำแหน่ง โทรศัพท์และ E-mail (กรณีเป็นพระภิกษุให้ระบุฉายาและชื่อวัดด้วย)

(๔) **วัตถุประสงค์** (ไม่ควรเกิน ๕ ข้อ)

(๕) **สถานที่และกำหนดระยะเวลาดำเนินการ**

พื้นที่ที่เลือกดำเนินการจะเป็นภายในหรือภายนอกสถานศึกษาก็ได้ ส่วนกำหนดระยะเวลาดำเนินการนั้น แบ่งเป็น ๒ ระยะ ระยะที่ ๑ ควรอยู่ในช่วงเดือน พฤษภาคม–สิงหาคม และระยะที่ ๒ ในช่วงเดือน ตุลาคม– มกราคม

(๖) **ผังมโนทัศน์**

สรุปภาพรวมของร่างโครงงานทั้งหมดเป็นผังมโนทัศน์ ใน ๑ หน้ากระดาษ

(๗) **สาระสำคัญของโครงงาน** (คำอธิบายสาระสำคัญของโครงงานโดยย่อ ๕ - ๑๐ บรรทัด)

(๘) **การศึกษาวิเคราะห์**

(๘.๑) ปัญหาและสาเหตุ (ประมวลข้อมูลสภาพปัญหา แล้ววิเคราะห์สืบสาวหาสาเหตุและปัจจัยต่างๆ ที่เกี่ยวข้องกับปัญหา เพื่อให้เห็นที่มาและความสำคัญของโครงงาน)

(๘.๒) เป้าหมายและทางแก้ (วางเป้าหมายของการแก้ปัญหาทั้งเชิงปริมาณและคุณภาพ)

(๘.๓) หลักการและหลักธรรมที่นำมาใช้ (แสดงหลักธรรมและแนวพระราชดำริ หรือหลักวิชาการต่างๆ ที่นำมาใช้ พร้อมอธิบายความหมายโดยย่อ แล้วอธิบายเชื่อมโยงกับการดำเนินการโครงงาน อย่างสอดคล้องเป็นเหตุเป็นผล)

(๙) **วิธีการดำเนินงาน** (แสดงวิธีการดำเนินงานเป็นข้อๆ หรือเป็นแผนผังที่มีคำอธิบายที่ชัดเจน)

(๑๐) **งบประมาณและแหล่งที่มาของงบประมาณ** (แสดงงบประมาณโครงงานและแหล่งที่มา หากมีการระดมทุนเพิ่ม ให้บอกแผนงานหรือวิธีการระดมทุนด้วย)

(๑๑) **ผลที่คาดว่าจะได้รับ** (ผลโดยตรงและผลกระทบที่ต่อเนื่องออกไป)

(๑๒) **ความคิดเห็นและข้อเสนอแนะของที่ปรึกษา**

-19-

(๑๓) **ความคิดเห็นและความรู้สึกของประธานกลุ่มเยาวชนผู้รับผิดชอบโครงงาน**

**คำแนะนำเพิ่มเติม (Tip)**

ในการจัดทำร่างโครงงานที่ดีนั้น ในหัวข้อการศึกษาวิเคราะห์เป็นหัวใจสำคัญ โดยเฉพาะการวิเคราะห์ถึงปัญหาและสาเหตุ ควรมีข้อมูลสถิติ หรือสภาพการณ์ที่ได้มาจากการสำรวจสังเกตจริง มาประกอบอ้างอิง จะทำให้มีน้ำหนักน่าเชื่อถือ ยิ่งถ้าเป็นข้อมูลสถิติจากพื้นที่เป้าหมายจริงๆ ก็จะทำให้คะแนนการประเมินความเป็นไปได้ของร่างโครงงานดีขึ้น

#### ขั้นตอนที่ ๔ การดำเนินการโครงงาน

การดำเนินการโครงงานแบ่งออกเป็น ๒ ระยะ ดังนี้

- ระยะที่ ๑ **บุกเบิก-ทดลอง** ช่วงเดือน พฤษภาคม – สิงหาคม

- ระยะที่ ๒ **ตอกย้ำ-ขยายผล** ช่วงเดือน ตุลาคม – มกราคม

ขั้นตอนนี้เป็นการนำร่างโครงงานมาปฏิบัติจริงไปตามลำดับขั้นตอนและวิธีการดำเนินงาน ซึ่งจะมีทั้งในส่วนที่แบ่งงานและดำเนินงานกันในระหว่างสมาชิกในกลุ่มผู้รับผิดชอบโครงงาน และงานในส่วนที่สร้างการมีส่วนร่วมให้กับเพื่อนนักเรียนอื่นหรือบุคคลต่างๆ ที่เข้ามาช่วยทำงานในด้านต่างๆ ตลอดจนการจัดกิจกรรมรณรงค์ขยายการมีส่วนร่วมออกไปสู่ชุมชน การดำเนินงานในช่วงนี้อาจมีข้อมูลย้อนกลับมาที่เป็นเรื่องใหม่ที่เพิ่งทราบ หรือคลาดเคลื่อนไปจากที่คาดการณ์ไว้ หรือเกิดสถานการณ์ที่ยุ่งยากเป็นอุปสรรคข้อขัดข้องหรือข้อขัดแย้งให้ต้องเผชิญหน้าและแก้ปัญหาอยู่เสมอๆ อันอาจจะนำมาซึ่งความอ่อนล้า ความเหนื่อยหน่ายท้อแท้ ได้บ่อยๆ ซึ่งทั้งหมดนี้ล้วนเป็นแบบฝึกหัดสำคัญของการเรียนรู้และพัฒนาคุณธรรม ของผู้รับผิดชอบโครงงานและผู้มาช่วยงานทั้งสิ้น และจำเป็นอย่างยิ่งที่จะต้องมีการติดตาม สนับสนุน ดูแล ให้ความช่วยเหลือทั้งทางทรัพยากรภายนอกและทางจิตใจ จากคณะที่ปรึกษาอย่างใกล้ชิด ตลอดระยะเวลาดำเนินการโครงงานทั้ง ๒ ช่วง

ผู้รับผิดชอบโครงงานพึงระลึกไว้ว่า การทำงานจริงอาจมีหลายสิ่งที่ไม่เป็นไปตามที่คาดการณ์และระบุไว้ในร่างโครงงาน และหลายครั้งอาจต้องมีการปรับเปลี่ยนแผนงานไปจากเดิม ก็ไม่เป็นไร แต่ต้องเข้าใจว่าเพราะอะไร สามารถอธิบายได้ถึงเหตุผลของการที่ผิดพลาดไปจากแผนงานที่วางไว้ได้ อย่าทำงานเพียงเพื่อให้ได้ผลตามร่างโครงงานที่วางแผนไว้เท่านั้น แต่ทำงานเพื่อก่อให้เกิดการเรียนรู้และพัฒนาคุณธรรมของตนเองและทุกคนที่เกี่ยวข้องเป็นหลัก ทำแล้วคุณธรรมความดีต้องเพิ่มขึ้นและควรมีความสุขจากการทำความดีนั้น ทำโครงงานและความดี เพื่อน้อมเกล้าฯ ถวายพระบาทสมเด็จพระเจ้าอยู่หัว **มิใช่**การแข่งขันเพื่อล่ารางวัล

**คำแนะนำเพิ่มเติม (Tip)**

ระยะเวลาการทำงานจริง ที่ลงแรงทำงานด้วยความมุ่งมั่นทุ่มเทอย่างต่อเนื่องนั้น ไม่ควรน้อยกว่า ๒ เดือน จึงจะทำให้กระบวนการเรียนรู้แบบโครงงานคุณธรรมได้ผลเต็มที่

#### ขั้นตอนที่ ๕ การสรุปประเมินผลและเขียนรายงาน

จากการดำเนินงาน ในขั้นตอนที่ ๔ นั้นให้กลุ่มเยาวชนได้ทำการประเมินผลและสรุปผลการดำเนินงานทั้ง ๒ ระยะ ตั้งแต่เดือนพฤษภาคม – มกราคม เพื่อนำมาใช้จัดทำเป็น เอกสารและสื่อการนำเสนอโครงงาน ๕ หรือ ๖ รายการ ดังนี้

(๑) **รายงานโครงงาน** (๒๐–๕๐ หน้ากระดาษขนาด A4 ไม่รวมปก)

(๒) **สรุปย่อโครงงานใน ๑ หน้ากระดาษ** (๑ หน้ากระดาษขนาด A4)

(๓) **แผ่นพับนำเสนอโครงงาน** (๑ แผ่นกระดาษขนาด A4 หน้า-หลัง)

(๔) **สื่อ Presentation** เช่น Powerpoint หรือ **VCD** (เวลาไม่เกิน ๗ นาที)

-20-

(๕) **แผ่นป้ายนิทรรศการโครงงาน**

(๖) **เวบเพจ** นำเสนอโครงงานผ่านทางอินเตอร์เนต (ลงทะเบียนที่ **www.moralproject.net**)

รายการที่ (๑) (๒) (๓) และ (๔) ให้บันทึกไฟล์ข้อมูล**รวมลงในแผ่น CD แผ่นเดียว** (ถ้ารายการ  
ที่ (๔) เป็น VCD ให้แยกเป็นอีกหนึ่งแผ่น) ที่หน้าแผ่น CD ให้เขียนระบุชื่อโครงงาน สถานศึกษา และสพท. และแสดงรายการไฟล์รายงาน, ไฟล์สรุปย่อ, ไฟล์แผ่นพับ และไฟล์นำเสนอให้ครบถ้วนถูกต้อง   
(ดูรายละเอียดเพิ่มเติมจาก**ภาคผนวก ข**)

## **ขั้นตอนที่ ๖ การนำเสนอโครงงาน**

การนำเสนอโครงงาน เป็นทักษะที่สำคัญของผู้รับผิดชอบโครงงานทุกคนที่จะต้องทำหน้าที่เป็นกัลยาณมิตร ทำการสื่อสารและถ่ายทอดความดีงามจากโครงงานของตนเองออกสู่การรับรู้ของบุคคลอื่นและสาธารณะ สมาชิกทุกคนในกลุ่มควรทำความเข้าใจในรายละเอียดและภาพรวมของโครงงานทั้งหมด แล้วซักซ้อมการนำเสนอในประเด็นสำคัญๆ ไว้เพื่อเตรียมตัวสำหรับการนำเสนอบนเวที การสัมภาษณ์ซักถาม และการนำเสนอหน้าแผ่นป้ายนิทรรศการโครงงาน ให้คณะกรรมการและผู้มาชมนิทรรรศการโครงงานสามารถเข้าใจได้ในระยะเวลาอันจำกัด

**กิจกรรมแนะนำสำหรับครูที่ปรึกษา**

ครูที่ปรึกษาควรฝึกหัดให้นักเรียนนำเสนอโครงงานในหลากหลายเงื่อนไขเวลาและสถานการณ์ เช่น การนำเสนอในเวลา ๗ นาทีบนเวที การนำเสนอในเวลา ๓ นาทีที่หน้าบอร์ด การนำเสนอใน ๓ ประโยคที่หน้าบอร์ดแต่ทำให้ผู้ฟังเข้าใจได้ไว เป็นต้น

**หลักเกณฑ์การพิจารณา**

๑) โครงงานคุณธรรมที่ส่งเข้าประกวดนั้น ต้องเป็นโครงงานที่**คิดริเริ่มโดยตัวของเยาวชนเอง** ไม่ว่าจะเป็นการคิดงานใหม่หรือคิดปรับปรุงแก้ปัญหางานเดิมก็ได้ โดยพิจารณาในสองส่วนสำคัญคือการที่เยาวชน**คิดเองทำเอง**อย่างแท้จริง กับแนวคิดสร้างสรรค์ใหม่ๆในการแก้ไขปัญหาที่มี**ความเป็นนวัตกรรม** (Constructive & Creative Moral Project)

๒) มี**การใช้หลักธรรม** ในทางพระพุทธศาสนาหรือศาสนาอื่นที่เกี่ยวข้องและอัญเชิญ**พระราชดำรัส/แนวพระราชดำริสำคัญ** เช่น เศรษฐกิจพอเพียง, ปูทะเลย์มหาวิชชาลัย และ/หรือ บวร (บ้าน-วัด-โรงเรียน/ราชการ) มาใช้เป็นหลักการหรือแนวทางในการดำเนินการโครงงานได้อย่างสอดคล้องเหมาะสม กล่าวคือมีการยกหัวข้อหลักธรรมได้**สอดคล้องกับประเด็นปัญหา**และวิธีการดำเนินงาน มีการ**อธิบายความหมาย**หัวข้อหลักธรรมนั้นได้ถูกต้องกระชับ ไม่สั้นหรือเยิ่นเย้อจนเกินไป มีการอธิบายเชื่อมโยงหลักธรรมหรือพระราชดำรินั้นๆ มาสู่แนวคิดในการทำโครงงานหรือ**เชื่อมโยงมาสู่การปฏิบัติงานหรือกิจกรรม**ต่างๆในโครงงานได้เป็นที่เข้าใจ

๓) **ความเป็นโครงงาน** ที่มุ่งเน้น**กระบวนการทางปัญญา**ในการสังเกตสำรวจค้นคว้าคิดวิเคราะห์คิดสังเคราะห์จนเข้าใจในประเด็นที่เลือกมาทำโครงงานได้ตลอดสายระหว่าง **ปัญหา-สาเหตุ-เป้าหมาย-ทางแก้**

ทั้งนี้การวิเคราะห์ความเป็นเหตุปัจจัยที่เกี่ยวเนื่องกัน ควรเริ่มจากการพิจารณาว่า**ปัญหา**ที่เลือกมาทำโครงงานนั้นระบุได้เป็นประเด็นที่ชัดเจนหรือไม่ แล้วจึงวิเคราะห์เชื่อมโยงต่อไปได้ว่า ปัญหานั้นมี**สาเหตุ**มาจากอะไร ทั้งสาเหตุหลักและปัจจัยแวดล้อมอื่นๆ โดยพิจารณาดูว่ามีความเป็นเหตุเป็นผลที่น่าเชื่อถือ และสอดคล้องกับข้อเท็จจริงหรือไม่? (ควรมีสถิติข้อมูลจากการสังเกตสำรวจหรือจากแหล่งอ้างอิงจากหน่วยงานในพื้นที่จริงเช่นข้อมูลจากฝ่ายปกครองมาประกอบการวิเคราะห์ปัญหาสาเหตุด้วยจะทำให้มีความเป็นโครงงานสูง)

-21-

ก็ต้องพิจารณาว่ามีการวาง**เป้าหมาย** ได้ชัดเจน และรับกันกับปัญหาที่ตั้งไว้หรือไม่ โดยปกติทั่วไปเป้าหมายต้องมีสภาวะตรงข้ามกับปัญหา อย่างเช่น ตั้งปัญหาไว้ว่า “โรงเรียนสกปรก นักเรียนมีพฤติกรรมไม่รักษาความสะอาดทิ้งขยะไม่ลงถัง” เป้าหมายก็ต้องวางในลักษณะตรงข้ามกันคือ “โรงเรียนสะอาดไม่มีขยะทิ้งตกค้างในบริเวณต่างๆ นักเรียนช่วยกันรักษาความสะอาด ทิ้งขยะได้ลงถัง” โดยระบุรายละเอียดเพิ่มเติมให้ชัดว่า **ขอบเขต** และ**เป้าหมายเชิงปริมาณ-เชิงคุณภาพ** เป็นอย่างไร

และเมื่อเห็นปัญหาสาเหตุและวางเป้าหมายได้ชัดแล้ว ก็ต้องพิจารณาต่อว่า จะมีวิธีการ/กิจกรรม/การสื่อสารประชาสัมพันธ์รณรงค์ อะไรอย่างไรบ้างเพื่อไปสู่เป้าหมายให้ได้ และ**วิธีการ**หรือกิจกรรมเหล่านี้แก้ปัญหาที่สาเหตุหลักและแก้ที่ปัจจัยแวดล้อมที่ทำให้เกิดปัญหาหรือไม่ เพราะการแก้ปัญหาที่ดีที่ถูกต้องและมีประสิทธิผลคือการแก้ปัญหาที่สาเหตุนั่นเอง

ในขั้นตอนที่ทำโครงงานแล้วและจัดทำเป็นรายงาน การมีข้อมูลสถิติและนำเสนอข้อมูลสถิติที่ได้จากการทำงานมานั้นให้เหมาะสมเข้าใจง่าย ทำให้ผู้อ่านเห็นที่มาที่ไปได้ชัด เห็นการเปลี่ยนแปลงและความสำเร็จของโครงงานได้ชัด ก็จะแสดงออก**ความเป็นโครงงาน**สูง ทั้งนี้ ต้องระวังว่าไม่ได้ไปเน้นการทำข้อมูลสถิติที่ยุ่งยากทางวิชาการมากเกินไป มากเกินกว่าระดับการศึกษาของเด็กและเยาวชน (ไม่ถึงขนาดทำแบบวิทยานิพนธ์) แค่พิจารณาว่ามีวิธีคิดของการแสวงหาข้อมูล เก็บข้อมูลสถิติมาใช้ประโยชน์ในการวางแผนงานติดตามงานประเมินและปรับปรุงงานในเบื้องต้น ก็เพียงพอแล้ว ในขั้นตอนของข้อมูลสถิตินี้อนุญาตให้ครูที่ปรึกษาสามารถช่วยแนะนำวางแผนให้กับเด็กและเยาวชนได้

๔) ประเด็นที่เลือกทำโครงงานมี**คุณประโยชน์**ในการ**แก้ปัญหาด้านความเสื่อมทรามทางศีลธรรม** โดยเฉพาะเป็นการแก้ปัญหาของโรงเรียนหรือชุมชนของตนเองเป็นสำคัญ ในปีการศึกษานี้มุ่งเน้นในแนวคิดที่ว่า “ลดละเลิกพฤติกรรมเสี่ยง สร้างเสริมงานจิตอาสาพัฒนาโรงเรียนและชุมชน”

การให้**คะแนนมากเป็นพิเศษ**นั้น จะพิจารณาให้กับโครงงานที่เลือกและระบุ**ประเด็นปัญหาได้เด่นชัด** **ที่มุ่งปรับแก้พฤติกรรมเสี่ยงที่ผิดศีลธรรมของนักเรียน** เช่น การแก้ปัญหาการเสียตัวก่อนวัยอันควร (ไม่รักนวลสงวนตัว), การติดบุหรี่สุรายาเสพติด, การทะเลาะกันโดยใช้ความรุนแรง (ชกต่อย-ตบตีกัน), การติดการพนันอบายมุข-ติดเกมส์คอมพิวเตอร์, การลักโขมย, การเสพสื่อหรือผลิตสื่อลามกอนาจาร, การหนีเรียน, การทำลาย-ไม่ดูแลสาธารณสมบัติ, ครอบครัวไม่อบอุ่น เป็นต้น

อีกอย่างหนึ่ง คือโครงงานที่มุ่งเน้นการบ่มเพาะ**จิตอาสา** เป็น**อาสาสมัครบำเพ็ญประโยชน์**ต่อส่วนรวมอย่าง**เด่นชัด** เช่น อาสาช่วยงานในโรงเรียน วัด ชุมชน โรงพยาบาล ช่วยแก้ปัญหาไม่มีคนดูแลผู้สูงอายุ เด็กเล็ก ผู้ป่วย ผู้พิการในชุมชน เป็นต้น ก็จะได้รับคะแนนจากการพิจารณาเป็นพิเศษเช่นกัน (แต่ต้อง**ไม่**ได้เป็นโครงงานแบบเหมารวมกิจกรรมต่างๆ ของร.ร.มาใส่เต็มไปหมด)

๕) **ความเป็นไปได้ของร่างโครงงาน หรือผลสัมฤทธิ์ของโครงงาน** ที่บรรลุผลได้ตามเป้าหมายและวัตถุประสงค์ของโครงงานที่ตั้งไว้ รวมทั้งการทำให้**เกิดการเรียนรู้**และพัฒนาการแก่ผู้เรียนได้จริง ทั้งทางด้าน**พฤติกรรม จิตใจ และปัญญา** แม้จะมีข้อจำกัดด้านทรัพยากรและปัจจัยต่างๆ

หากเป็นร่างโครงงานก็พิจาณาจากความเป็นไปได้ถึงแผนงานวิธีการและกิจกรรมต่างๆ ภายใต้ระยะเวลา งบประมาณ และข้อจำกัดจากสถานการณ์ในพื้นที่จริง ว่ามีความเป็นไปได้ ที่จะนำไปสู่ความสำเร็จตามเป้าหมายที่วางไว้ได้หรือไม่? อย่างไร? ทั้งนี้ไม่ควรรีบสบประมาทแนวคิดของเด็กว่าทำไม่ได้ แต่ควรเป็นการพิจารณาเชิงแนะนำและให้กำลังใจแก่เด็กและเยาวชนในการทำโครงงานต่อไป

หากเป็นการพิจารณาโครงงานที่ได้ดำเนินการไปแล้ว ก็ต้องพิจาณาที่**ความสำเร็จของงาน**ส่วนหนึ่ง และการเรียนรู้-**พัฒนาคุณธรรมความดีของคน**อีกส่วนหนึ่ง โดยพิจารณาผลสำเร็จของงานว่าได้ตามเป้าหมายและวัตถุประสงค์ที่ตั้งไว้ ทั้งนี้ไม่ใช่แค่ดูว่าได้ตามเป้าหรือเกินเป้าหรือไม่ เพราะผู้ทำอาจใช้เทคนิคการตั้งเป้าหมายไว้ต่ำเพื่อให้ได้ผลงานเกินเป้า ต้องดูประกอบกับความยากง่ายของงาน-สถานการณ์ของปัญหาด้วย

-22-

๖) การสร้าง**ความมีส่วนร่วม**แก่บุคคลหลายฝ่ายโดยเฉพาะชุมชน (**บ-ว-ร: บ้าน-วัด-โรงเรียน**) ได้มากที่สุด โดยพิจารณาจากการวางขอบเขตการทำงาน การระบุกลุ่มเป้าหมาย การสร้างเครือข่ายแกนนำหรือกลุ่มสมาชิกหรือการตั้งเป็นชมรม/ชุมนุม เป็นต้น ทั้งนี้มิได้พิจารณาแต่เพียงจำนวนตัวเลขของคนเท่านั้น ต้องดูบริบทแวดล้อมของโรงเรียนประกอบด้วย

๗) **การพึ่งตนเองได้ ด้วยความขยันหมั่นเพียรทำงานจริง** การแสดงออกถึงความมุ่งมั่นทุ่มเทเพียรพยายามของกลุ่มเยาวชนเองจนเป็นที่ประจักษ์ โดยมีช่วงเวลาทำงานจริงไม่น้อยกว่า ๒ เดือนต่อ ๑ ภาคการศึกษา (ไม่รวมเวลาที่ทำงานด้านเอกสาร), ลักษณะของกิจกรรมและวิธีการปฏิบัติงานพิสูจน์ให้เห็นถึงการเกาะติดมุ่งมั่นทุ่มเททำจริง, การทำงานลงสู่กลุ่มเป้าหมายและประชากรอย่างต่อเนื่องจนสามารถนำลงสู่วิถีชีวิตปกติของคนในโรงเรียนหรือชุมชนได้ จนเกิดการยอมรับและปรับเปลี่ยนเป็นพฤติกรรมที่พึงประสงค์ได้จริง

๘) **การสืบต่อไปได้อย่างยั่งยืน** ได้แก่ การมีแผนงานในอนาคตที่ชัดเจนและเป็นไปได้สูง, มีการสืบต่อของกลุ่มแกนนำไปยังรุ่นน้องรุ่นต่อไปได้, และมีวิธีการระดมทุนหรือการแสวงหาแหล่งที่มาของงบประมาณเพิ่มเติมได้เอง เป็นต้น

๙) **นำเสนอได้อย่างสร้างสรรค์ ทั้งเทคนิควิธีการและกิริยามารยาทที่ดี** ทั้งนี้ กลุ่มเยาวชนผู้รับผิดชอบโครงงาน สามารถใช้ทักษะวิธีการทางศิลปะ ดนตรี กีฬา การแสดง สื่อเทคโนโลยี ฯลฯ มาบูรณาการและประยุกต์ใช้ร่วมได้ เพื่อสร้างความน่าสนใจในการสื่อสาร-ประชาสัมพันธ์ และส่งเสริมการเรียนรู้ให้มีประสิทธิภาพสูงขึ้น รวมทั้งการแสดงออกที่ดี มีกิริยามารยาทและบุคลิกภาพที่เหมาะสมกับกาลเทศะ ที่ทำให้เกิดความน่าเชื่อถือ

ทั้งนี้ การฝึกฝนทักษะการนำเสนอ **มิใช่**การฝึกซ้อมเพียงเพื่อสร้างภาพความสำเร็จของงานให้ถูกใจกรรมการเท่านั้น แต่เป็นทักษะการ**สื่อสารความดี** การบอกเล่าความดี**ที่ตนเองได้ทำจริง**ได้อย่าง**น่าสนใจ**และสร้างความ**เข้าใจ**ได้ชัดเจนในเวลาอันจำกัด ภายใต้วิธีการและสถานการณ์ที่หลากหลาย

-23-

การประเมิน**ร่างโครงงาน**

จากหลักเกณฑ์การพิจารณา ๙ ข้อดังกล่าว สามารถนำมาแยกย่อยเป็นเกณฑ์การให้คะแนน**ร่างโครงงาน** ตามประเด็นการพิจารณา ๑๒ ข้อ ได้ดังนี้

|  |  |  |
| --- | --- | --- |
| **ที่** | **ประเด็นพิจารณาให้คะแนน** | **คะแนน** |
| 1 | **ริเริ่มจากเยาวชนเอง** (คิดเองทำเองมาก) (Constructive)  **คิดใหม่ ไอเดียดี** มีแง่มุมน่าสนใจ (Creative) | 15 |
| 2 | **คุณประโยชน์ด้านศีลธรรม**เป็นสำคัญ (ให้คะแนนมากเป็นพิเศษแก่โครงงานที่มุ่งแก้**พฤติกรรมเสี่ยง**ที่ผิดศีลธรรม และบ่มเพาะ**จิตอาสา**) | 15 |
| 3 | วิเคราะห์ **ปัญหา-สาเหตุ** ได้สมเหตุผลและมี**ข้อมูลสถิติ**ประกอบให้เห็นความสำคัญและเกิดความตระหนัก | 10 |
| 4 | **ความเป็นไปได้**ของร่างโครงงานโดยรวม ระบุเป้าหมายเชิงคุณภาพและปริมาณได้ชัดเจนเหมาะสม และมีความเป็นไปได้ | 10 |
| 5 | **มีแผนการทำงานชัดเจน** มีกิจกรรมที่มากพอและสามารถแก้ปัญหาได้ และมีระยะเวลาทำงานที่ต่อเนื่องกันนานกว่า ๒ เดือน | 10 |
| 6 | ใช้หลักธรรม/พระราชดำริได้**ถูกต้อง**-**เหมาะสม** อธิบายได้ดี | 10 |
| 7 | **งบประมาณ** สมเหตุผล – ประโยชน์สูงประหยัดสุด พึ่งตนเองได้มาก | 5 |
| 8 | สร้าง**การมีส่วนร่วม**ของทุกฝ่ายได้มาก (**บวร**) | 5 |
| 9 | ศักยภาพของ**ผู้ทำโครงงาน**ที่จะ**เป็นแบบอย่าง**ที่ดีได้ | 5 |
| 10 | นำเสนอออกมาจากใจ จริงใจ มิใช่แค่ท่องจำมา | 5 |
| 11 | กิริยามารยาทในการนำเสนอดูดีน่าประทับใจ | 5 |
| 12 | ความถูกต้องครบถ้วนของเอกสารและสื่อนำเสนอ | 5 |
|  | **รวมคะแนนทั้งหมด** | **100** |

-24-

การประเมิน**โครงงาน**

จากหลักเกณฑ์การพิจารณา ๙ ข้อดังกล่าว สามารถนำมาแยกย่อยเป็นเกณฑ์การให้คะแนน**โครงงาน** ตามประเด็นการพิจารณา ๑๔ ข้อ ได้ดังนี้

|  |  |  |
| --- | --- | --- |
| **ที่** | **ประเด็นพิจารณาให้คะแนน** | **คะแนน** |
| 1 | **ริเริ่มจากเยาวชนเอง** (คิดเองทำเองมาก) (Constructive)  **คิดใหม่ ไอเดียดี** มีแง่มุมน่าสนใจ (Creative) | 10 |
| 2 | **คุณประโยชน์ด้านศีลธรรม**เป็นสำคัญ (ให้คะแนนมากเป็นพิเศษสำหรับ โครงงานที่มุ่งแก้พฤติกรรมเสี่ยง และส่งเสริมจิตอาสา) | 10 |
| 3 | **ขยันทำงาน** มุ่งมั่นทุ่มเทเพียรพยายามเด่นชัด (นำทำเป็นแบบอย่าง) | 10 |
| 4 | เกิด**ผลสำเร็จ** แก้ไขปัญหาได้ พัฒนาคุณธรรมกลุ่มเป้าหมายได้ | 10 |
| 5 | **ผู้ทำเองเกิดการเรียนรู้** พัฒนาตนเองเป็น**แบบอย่าง**ที่ดีมากขึ้น | 10 |
| 6 | เก็บข้อมูลวิเคราะห์ประมวลผลเป็นสถิติได้ดี | 10 |
| 7 | ใช้หลักธรรม/พระราชดำริได้**ถูกต้อง**-**เหมาะสม** | 5 |
| 8 | ปัญหา-สาเหตุ-เป้าหมาย-ทางแก้**สอดคล้อง**กันและ**สมเหตุผล** | 5 |
| 9 | งบประมาณ พึ่งตนเองได้มาก - ประโยชน์สูงประหยัดสุด | 5 |
| 10 | สร้างการมีส่วนร่วมของทุกฝ่ายได้มาก (บวร) | 5 |
| 11 | โครงงานมีการสานต่อไปได้อีกนาน (เช่น มีรุ่นน้องสืบต่อ) | 5 |
| 12 | นำเสนอออกมาจากใจ จริงใจ มิใช่แค่ท่องจำมา | 5 |
| 13 | กิริยามารยาทในการนำเสนอดูดีน่าประทับใจ | 5 |
| 14 | ความถูกต้องครบถ้วนของเอกสารและสื่อนำเสนอ | 5 |
|  | **รวมคะแนนทั้งหมด** | **100** |

-25-

**โครงการพัฒนาโครงงานคุณธรรม เฉลิมพระเกียรติ**

**พุทธชยันตีเฉลิมราช**

* **นวัตกรรมการเรียนรู้โครงงานคุณธรรม ๕ ประเภท ๑ ศูนย์**

1. **โครงงานคุณธรรม** เฉลิมพระเกียรติ
2. โครงงาน**สื่อคุณธรรม** เฉลิมพระเกียรติ
3. โครงงาน**วิทย์-คุณธรรม** เฉลิมพระเกียรติ
4. โครงงาน**ธุรกิจคุณธรรม** เฉลิมพระเกียรติ
5. โครงงาน**การเมืองคุณธรรม** เฉลิมพระเกียรติ
6. **ศูนย์การเรียนรู้โครงงานคุณธรรม** เฉลิมพระเกียรติ (โรงเรียนส่งเสริมคุณธรรม)

**ส่วนกลาง** มีการจัดประกวด/สรรหา**นวัตกรรมโครงงานคุณธรรม ๕ ประเภท** เฉพาะ **ระดับมัธยมศึกษา** เป็นภารกิจหลัก โดยปฏิทินการทำงานของส่วนกลาง จะต่อยอดจากการประกวดในระดับเขตพื้นที่การศึกษา เป็นการประกวดในระดับภูมิภาคและระดับประเทศ เหมือนปีก่อนๆ ที่ผ่านมา

- โครงงาน**สื่อคุณธรรม** เฉลิมพระเกียรติ

**มิ**ใช่แค่ผลิตสื่อ แต่มีที่มาของความคิดว่า “ทำไม? ถึงผลิตสื่อคุณธรรมนี้” มีแผนงานการผลิตสื่อ มีกระบวนการนำไปใช้ มีการติดตามประเมินผลว่า สื่อที่ผลิตขึ้นนี้ ทำให้เกิดผลดีอย่างไรต่อผู้รับสื่อ สื่อที่ผลิตขึ้นสามารถช่วยแก้ปัญหาที่ตั้งไว้ได้จริงหรือไม่? จึงจะมี**ความเป็นโครงงาน**

- โครงงาน**วิทย์-คุณธรรม** เฉลิมพระเกียรติ

เป็นโครงงานวิทยาศาสตร์ที่**มิ**ใช่แค่ทดลองเสร็จประกวดจบแล้วเลิกทำ **ไม่**จำเป็นต้องคิดค้นใหม่ก็ได้ แต่**เน้น**การนำไปใช้จริงเพื่อพัฒนา/แก้ไขปัญหาจริงๆ ในลักษณะงานจิตอาสา-บำเพ็ญประโยชน์ต่อส่วนรวม ในโรงเรียนหรือชุมชน โดยสร้างจิตสำนึกความเสียสละต่อส่วนร่วมให้แก่เยาวชนได้ดี (บางโครงงานสามารถต่อยอดเป็นโครงงานธุรกิจคุณธรรม หาทุนมาสนับสนุนกิจกรรมการกุศลได้ด้วย)

- โครงงาน**ธุรกิจคุณธรรม** เฉลิมพระเกียรติ **(ธุรกิจ 2 ช พอเพียง)**

(โครงงาน**ธุรกิจ**เพื่อพัฒนา**ชีวิต**และ**ชุมชน**ตามหลักปรัชญาเศรษฐกิจ**พอเพียง** เฉลิมพระเกียรติ)

ธุรกิจที่ไม่ได้เน้นผลกำไรสูงสุด เน้น **“ประโยชน์สุข” สูงสุด** ธุรกิจที่มี**ความเป็นโครงงาน** สอดคล้องกับหลักการเรียนรู้ “ร่วมกัน ทำดี อย่างมีปัญญา” และปรัชญาเศรษฐกิจพอเพียง **ไม่**ใช่ธุรกิจบาป **ไม่**ยุ่งเกี่ยวกับอบายมุข **ไม่**เป็นธุรกิจที่ขัดกับหลักศีลธรรม  
เป็นธุรกิจที่มีแนวคิดดีๆใหม่ๆที่ช่วยแก้ปัญหาจริงในโรงเรียนชุมชน ทำให้คุณภาพชีวิตดีขึ้น เน้นการใช้ทรัพยากรในท้องถิ่นอย่างประหยัดคุ้มค่าสูงสุด มีผลกำไรที่**อย่างน้อย 10%** นำเข้ากองทุนโครงงานคุณธรรม (กองทุนทำดี) ของโรงเรียน ที่เหลือเป็นทุนหมุนเวียนของธุรกิจเพื่อปรับปรุงหรือขยายกิจการ และจัดสรรเป็นเงินออมหรือทุนการศึกษาของคนทำงาน

-26-

- โครงงาน**การเมืองคุณธรรม** เฉลิมพระเกียรติ

โครงงานเชิงยุทธศาสตร์ที่เปิดโอกาสให้เยาวชนที่มีศักยภาพเป็น**ผู้นำตัวจริง** **คิดการใหญ่** (Think Big) ได้ดี **มีคุณธรรมเป็นแบบอย่าง** มาร่วมกันคิดออกแบบองค์กร โครงสร้างการเมืองภาคเยาวชนด้วยตนเองอย่างสร้างสรรค์ไม่จำกัดรูปแบบ เพื่อเป็นเจ้าภาพหลักในการขับเคลื่อน-เกาะติดการทำความดีของเยาวชน การแก้ปัญหาของเยาวชนด้วยเยาวชนเอง ทั้งนี้ เยาวชนที่เข้ามาสู่ตำแหน่งบริหารองค์กรการเมืองนี้ ต้องเป็นแบบอย่างและถูกฝึกฝนอบรมให้มีคุณลักษณะ ๓ ด้านด้วยกัน คือ ๑) **รักชาติรักส่วนรวม** ด้วยงานอาสาสมัคร ๒) **เป็นคนดีมีศีลธรรม** ด้วยการปฏิบัติทางศาสนา ๓) **มีความรู้ความสามารถ** ด้วยการศึกษาทั้งทางโลกและทางธรรม โดยทั้ง ๓ ด้านนี้ต้องกำหนดให้เป็นข้อปฏิบัติเป็นวิถีชีวิตในแต่ละวัน/สัปดาห์/เดือน ที่วัดประเมินได้ นับเวลาปฏิบัติได้

โครงงานการเมืองคุณธรรมนี้ มักจะพัฒนามาจากการยกระดับโครงงานคุณธรรมขนาดใหญ่ที่มีคุณภาพโดดเด่น มาเป็นองค์กรขับเคลื่อนให้เกิดโครงงานคุณธรรมทุกประเภททั้งระบบโรงเรียน หรือการยกเครื่องคณะกรรมการนักเรียนให้ถูกออกแบบใหม่ (re-engineering) ให้เป็นองค์กรที่เยาวชนรู้สึกเป็นเจ้าของเอง แล้วบริหารปกครองในด้านการส่งเสริมการทำความดีของเยาวชน การแก้ปัญหาของเยาวชนด้วยกันเอง อย่างเกาะติดและเข้มแข็ง ทั้งภายในโรงเรียนและลงสู่ชุมชน

- **ศูนย์การเรียนรู้โครงงานคุณธรรม เฉลิมพระเกียรติ**

โรงเรียนที่ส่งเสริมให้เกิดการเรียนรู้ผ่านโครงงานคุณธรรมทั้ง ๕ ประเภท อย่างกว้างขวางในทุกช่วงชั้น ทั้งระบบโรงเรียน มิใช่มีแค่ไม่กี่โครงงานเพื่อส่งประกวดเท่านั้น จะเป็นโครงงานขนาดเล็กหรือใหญ่ก็ได้แต่ต้องมีจำนวนโครงงาน ไม่น้อยกว่าเกณฑ์ขั้นต้นที่กำหนด ตามสูตร

 โดย P = จำนวนโครงงาน N =จำนวนนักเรียนทั้งหมด

ทั้งนี้ มิใช่สักแต่ว่ามีโครงงานเยอะ แล้วจัดเป็นงานนิทรรศการ/เทศกาลครั้งเดียวจบ หรือ สร้างเอกสารหลอกๆ ขึ้นมาแต่มิได้ดำเนินการจริงจัง โครงงานทั้งหมด แม้จะเป็นโครงงานเล็กก็ตาม ต้องเป็นโครงงานที่ดำเนินงานจริงๆอย่างต่อเนื่อง ในช่วงระยะเวลาอย่างน้อย ๑ – ๒ เดือน ทำให้เกิดผลสัมฤทธิ์ลงสู่ผู้เรียนได้จริง โครงงานบรรลุเป้าหมายได้ อนึ่ง โรงเรียนควรพัฒนารูปแบบรายงานโครงงานคุณธรรม เป็นฉบับง่าย ๓ – ๕ หน้ากระดาษ ก็ได้ ไม่ต้องทำเป็นรูปเล่มสมบูรณ์

**การประเมิน** ให้กรอกแบบประเมินแสดงจำนวนโครงงานและระดับความก้าวหน้าของโครงงานทั้งหมดของโรงเรียน พร้อมแนบสรุปย่อโครงงานใน ๑ หน้ากระดาษ และสรุปรูปภาพใน ๑ หน้ากระดาษมาประกอบด้วย ส่วนรูปเล่มโครงงานฉบับสมบูรณ์ ให้เลือกส่งเฉพาะโครงงานคุณธรรมที่มีคุณภาพโดดเด่นสูงสุด ๓ อันดับแรก ของโรงเรียน มาเป็นตัวอย่างสำหรับการพิจารณาในชั้นต้นของการประกวดคัดเลือก เพื่อเข้าสู่การประกวดในระดับประเทศ ต่อไป

-27-

**๑. รายงานโครงงาน** จัดพิมพ์ให้มีจำนวนหน้า ๒๐–๕๐ หน้ากระดาษขนาด A4 ไม่รวมปก โดยแสดงเนื้อหา บทและหัวข้อต่างๆ ตามที่กำหนด ดังนี้ (ดูตัวอย่างโครงงานระดับประเทศ ที่ **www.moralproject.net**)

(๑) **ปกหน้า**

(๑.๑) **ปกนอก** (แสดงชื่อโครงงานเป็นภาษาไทยและภาษาอังกฤษ, ชื่อกลุ่มเยาวชนผู้รับผิดชอบโครงงาน, ชื่อสถานศึกษา, ชื่อสังกัด โดยระบุสพท., และพิมพ์ระบุว่า รายงานนี้เป็นส่วนหนึ่งของโครงการประกวดโครงงานคุณธรรมเฉลิมพระเกียรติ ประจำปีการศึกษา...... ระดับมัธยมศึกษา ที่จัดโดย กลุ่มกัลยาณมิตรเพื่อการเสริมสร้างเครือข่ายวิถีพุทธ (กคพ.) )

(๑.๒) **ปกใน** (แสดงชื่อโครงงานเป็นภาษาไทยและภาษาอังกฤษ, รายชื่อสมาชิกกลุ่มเยาวชนผู้รับผิดชอบโครงงานโดยระบุ ชื่อ-นามสกุล ตำแหน่ง ชั้นเรียน, ชื่อ-ฉายา-นามสกุลพระสงฆ์ที่ปรึกษาโดยระบุวัดและที่ตั้งของวัด หมายเลขโทรศัพท์/E-mail, ชื่อผู้บริหารและครูที่ปรึกษาโดยระบุ ตำแหน่ง หมายเลขโทรศัพท์/E-mail, ชื่อสถานศึกษา ที่ตั้ง หมายเลขโทรศัพท์/โทรสาร/E-mail/เวบไซต์(ถ้ามี))

(๒) **กิตติกรรมประกาศ** (แสดงการขอบคุณบุคคล คณะ องค์กรต่างๆ ที่สนับสนุนการทำโครงงาน เป็นต้น)

(๓) **บทคัดย่อ** (สรุปย่อเนื้อหาและประเด็นสำคัญของโครงงานเป็นความเรียงใน ๑ หน้ากระดาษ)

(๔) **ผังมโนทัศน์** (สรุปภาพรวมของโครงงานทั้งหมดเป็นผังมโนทัศน์ ใน ๑ หน้ากระดาษ)

(๕) **บทที่ ๑** บทนำ

๑.๑ ที่มาและความสำคัญ (อธิบายความเป็นมา แรงบันดาลใจ หรือเหตุผล ที่ทำให้คิดทำโครงงานขึ้น)

๑.๒ วัตถุประสงค์ (แสดงจุดมุ่งหมายของการทำโครงงาน เป็นรายข้อ ไม่ควรเกิน ๕ ข้อ)

๑.๓ ขอบเขตการศึกษาเรียนรู้ (ระบุ กลุ่มเป้าหมาย กำหนดระยะเวลาและสถานที่ ในการดำเนินการโครงงาน)

(๖) **บทที่ ๒** การดำเนินการโครงงาน

๒.๑ วิธีการดำเนินงาน (อธิบายวิธีการดำเนินงาน, แสดงแผนผังขั้นตอนการดำเนินงาน ,แสดงปฏิทินหรือกำหนดการดำเนินงาน และ/หรือ มีรูปภาพประกอบ)

๒.๒ งบประมาณ (แสดงรายการค่าใช้จ่ายโดยแยกเป็นรายหมวดและยอดรวม)

๒.๓ แหล่งที่มาของงบประมาณ (กรณีที่มีการระดมทุนหรือหางบประมาณเพิ่มเติมขึ้นเอง ให้อธิบายถึงวิธีการระดมทุนหรือการเข้าถึงแหล่งงบประมาณนั้นโดยย่อด้วย)

๒.๔ อุปสรรคความผิดพลาดและการแก้ปัญหา (อธิบายถึงอุปสรรคปัญหาหรือข้อขัดข้องต่างๆ ที่เกิดขึ้นในการดำเนินการโครงงาน และการแก้ปัญหาเฉพาะหน้า แล้วสรุปเป็นบทเรียนที่ได้จากการเผชิญปัญหานั้นๆ)

(๗) **บทที่ ๓** ผลการดำเนินงาน

(แสดงผลการดำเนินงานโดยการอธิบายพร้อม รูปภาพ และ/หรือ มีสถิติ ตาราง หรือแผนภูมิ ประกอบ)

(๘) **บทที่ ๔** การศึกษาวิเคราะห์

๔.๑ ปัญหาและสาเหตุ (ประมวลข้อมูลสภาพปัญหา แล้ววิเคราะห์สืบสาวหาสาเหตุของปัญหา)

๔.๒ เป้าหมายและทางแก้ (วิเคราะห์เชื่อมโยงเป้าหมายของโครงงานกับวิธีการดำเนินงาน ว่าเป็นหนทางไปสู่เป้าหมายที่วางไว้อย่างไร อย่างเป็นเหตุเป็นผล)

๔.๓ หลักการและหลักธรรมที่นำมาใช้ (แสดงหลักธรรมและแนวพระราชดำริ หรือหลักวิชาการต่างๆ ที่นำมาใช้ พร้อมอธิบายความหมายโดยย่อ แล้วอธิบายเชื่อมโยงกับโครงงาน อย่างสอดคล้องเป็นเหตุเป็นผล)

-28-

๔.๔ ประเมินผลการดำเนินงาน (แสดงหรืออธิบายเหตุผลว่า ผลการดำเนินงานเป็นไปตามวัตถุประสงค์และเป้าหมายของโครงงานหรือไม่ เพียงใด เพราะเหตุใด และ/หรือแสดงสถิติประกอบ(ถ้ามี))

๔.๕ การประเมินตนเอง (สมาชิกกลุ่มเยาวชนผู้รับผิดชอบโครงงานทุกคน แสดงความคิดเห็นและความรู้สึกต่อการพัฒนาตนเอง หรือความประทับใจต่อสิ่งที่ได้เรียนรู้ระหว่างการดำเนินการโครงงาน)

๔.๖ การประเมินและวิจารณ์โดยผู้อื่น (แสดงความคิดเห็นเชิงวิเคราะห์ คำวิจารณ์ และข้อเสนอแนะ ของผู้บริหารสถานศึกษา อาจารย์และพระสงฆ์ที่ปรึกษาโครงงาน ๓ ท่าน และ/หรือ บุคคลอื่นที่เกี่ยวข้องอีกไม่เกิน ๕ คน เช่น ผู้ปกครอง, เพื่อนนักเรียนคนอื่นที่ไม่ได้เป็นสมาชิกกลุ่ม, คนในชุมชน)

(๙) **บทที่ ๕** บทสรุปและข้อเสนอแนะ

๕.๑ สรุปผลการดำเนินการโครงงาน (อธิบายสรุปภาพรวมของโครงงานทั้งหมดเชื่อมโยงสู่กระบวนการเรียนรู้และพัฒนาคุณธรรมตามวัตถุประสงค์และเป้าหมายของโครงงานคุณธรรม)

๕.๒ แผนการดำเนินงานในอนาคตและข้อเสนอแนะ (แผนการดำเนินงานในภาคการศึกษาต่อไป)

(๑๐) **เอกสารอ้างอิง** (ถ้ามี)

(๑๑) **ภาคผนวก** (ถ้ามี)

**๒. สรุปย่อโครงงาน** ใน ๑ หน้ากระดาษ และ**สรุปรูปภาพโครงงาน** ใน ๑ หน้ากระดาษ

สรุปย่อโครงงานทั้งหมดและรูปภาพประกอบลงใน ๒ หน้ากระดาษขนาด A4 ตามตัวอย่างในหน้าที่ ๒๒

**๓. แผ่นพับ (Brochure) สรุปโครงงาน**

สรุปโครงงานทั้งหมดลงใน ๑ แผ่นกระดาษขนาด A4 ที่พับ ๓ ส่วน ที่พิมพ์ทั้งด้านหน้าและด้านหลัง โดยออกแบบและพิจารณาเลือกเนื้อหา รูปภาพ ตารางหรือแผนภูมิประกอบ ให้สวยงามสำหรับเผยแพร่

**๔. สื่อ Presentation** ทางคอมพิวเตอร์หรือ **VCD** **นำเสนอโครงงาน**

เล่าเรื่องแสดงภาพรวมและเจาะประเด็นสำคัญของโครงงานลงในสื่อ Presentation ทางคอมพิวเตอร์ในระยะเวลา**ไม่เกิน ๗ นาที** โดยสามารถจัดทำเป็นภาพเคลื่อนไหววีดิทัศน์ (VCD) หรือ เป็นแผนภาพการนำเสนอ ด้วยโปรแกรมจำพวก presentation เช่น Powerpoint ก็ได้

**๕. แผ่นป้าย (Board) นิทรรศการโครงงาน**

แสดงภาพรวมและสรุปสาระสำคัญของโครงงานทั้งหมด ได้แก่ ชื่อโครงงาน สถานศึกษา รายชื่อที่ปรึกษาและกลุ่มเยาวชนผู้รับผิดชอบโครงงาน บทคัดย่อ ผังมโนทัศน์ วิธีการดำเนินงาน ผลการดำเนินงาน ข้อมูลสถิติ การประเมินผลสรุปผล เป็นต้น โดยมุ่งเน้นการจัดแสดงเป็น แผนผัง แผนภูมิ รูปภาพ ตาราง สัญลักษณ์ ฯลฯ ที่ทำให้ผู้ชมเข้าใจได้โดยไว โดยใช้ความคิดสร้างสรรค์และเทคนิคทางศิลปะมาช่วยนำเสนอให้เกิดการสื่อความได้ง่าย ชัดเจน และน่าสนใจ โดยมีรายละเอียดดังต่อไปนี้

-29-

**ชื่อโครงงานคุณธรรม**

๖๐ ซม.

๖๐ ซม.

๑๒๐ ซม.

รอยที่พับหักกลางไปด้านหลังได้

๖๕ ซม.

ปกหลังโครงงาน

๖๐ ซม.

ปกหน้าโครงงาน

๖๕ ซม.

**วัสดุที่แนะนำ**: ใช้พลาสติกลูกฟูกหนา ๓หรือ๕ มม. ถ้าทำได้ถูกต้องตามที่กำหนดจะสามารถพับแผ่นป้ายสลับกันได้เป็น ๔ ทบ มีลักษณะเป็น Big Book ขนาดประมาณ ๖๐ x ๖๕ เซนติเมตร ดังรูป

-30-

(ตัวอย่าง สรุปย่อโครงงานใน ๑ หน้ากระดาษ)

|  |  |
| --- | --- |
| **โครงงานคุณธรรมเฉลิมพระเกียรติ ประจำปีการศึกษา ๒๕๕๔ ระดับมัธยมศึกษา**  **โครงงาน “ ลด ละ เลิก บุหรี่ – เมรัย สานสายใย เทิดไท้องค์ราชันย์ ”**  (Stop Drinking and Smoking, Make Homesweet and Unanimity to Pay His Majesty’ s Loyalty)  โดยเยาวชนกลุ่ม “ดวงตาเห็นธรรม” โรงเรียนเวียงมอกวิทยา ตำบลเวียงมอก อำเภอเถิน จังหวัดลำปาง  สพท. ลำปาง เขต ๒ | |
| **หลักธรรมสำคัญ :** ศีล ๕ , อบายมุข ๖ **,** ไตรสิกขา  **พระราชดำริ / พระราชดำรัส :** บวร ( บ้าน วัด โรงเรียน ) และ เศรษฐกิจพอเพียง ( การสร้างภูมิคุ้มกัน) | |
| **ประเด็นปัญหาหลัก :**  นักเรียนดื่มเหล้า-สูบบุหรี่ อันเนื่องจากนักเรียนคบเพื่อนกลุ่มเสี่ยง หลงผิด และมีพฤติกรรมลอกเลียนแบบ ผู้ปกครองไม่มีเวลาดูแลลูก ตามใจลูกและเป็นแบบอย่างที่ไม่ดี สภาพชุมชนดื่ม-สูบไม่เลือกที่ ไม่ตระหนักถึงปัญหาและผลกระทบและไม่มีภูมิคุ้มกัน อีกทั้งชุมชนมีเป็นพื้นที่เสี่ยง ( มีร้านค้าขายเหล้า-บุหรี่ จำนวน ๗ ร้าน) และนักเรียนห่างเหินธรรมะที่ใช้ในการขัดเกลาจิตใจ  **กลุ่มเป้าหมาย :**  นักเรียนโรงเรียนเวียงมอกวิทยาและนักเรียนที่มีพฤติกรรมเสี่ยง (จำนวน ๒๒ คน)  **กิจกรรมเด่น :**  คณะกรรมการโครงงานฯได้**สานต่อกิจกรรมในภาคเรียนที่ ๑** ประกอบด้วย กิจกรรม “แกนนำผู้ก่อการดีกัลยาณมิตร ( D+ )” กิจกรรม “กระบอกเสียงแห่งธรรม” กิจกรรม “บริสุทธิ์ใจ ค้นได้ทั่วตัว” กิจกรรม “รู้แจ้ง เห็นกรรม” (อบรมธรรมะ-วิปัสสนา) **และจัดกิจกรรมเพิ่มเติมภาคเรียนที่ ๒** ประกอบด้วย ( ๑) กิจกรรม “ สายลับสีขาว ” (๒) กิจกรรม “ ปลูกจิตสำนึกลด ละ เลิก เหล้า – บุหรี่” ( ๓) กิจกรรม “ นำสื่อความดี สู่ชุมชน” และ ( ๔) กิจกรรม “ สานสายใยครู สู่รั้วบ้าน” กิจกรรมเหล่านี้เป็นกิจกรรมที่มุ่งการติดตามพฤติกรรม แก้ไขปัญหา และปลูกจิตสำนึกการลด ละ เลิก บุหรี่-เหล้าของนักเรียนและนักเรียนกลุ่มเสี่ยงอย่างเป็นปัจจุบันและใกล้ชิดจากสายลับสีขาวและแกนนำผู้ก่อการดีกัลยาณมิตร อีกทั้งได้โดยอาศัยการมีส่วนร่วมจากครูประจำชั้น ผู้ปกครอง และทุกฝ่ายในชุมชน  **ผลที่เกิดขึ้น :** นักเรียนมีค่านิยมในการลด ละ เลิก บุหรี่-เมรัยจากการจัดกิจกรรมอย่างหลากหลาย ตามแนวพระราชดำริบวรและหลักพุทธวิถี และสรุปผลสัมฤทธิ์ในภาคเรียนที่ ๒ พบว่า นักเรียนกลุ่มเสี่ยง ๒๒ คน มีพฤติกรรมปลอดจากเหล้า-บุหรี่ รวม ๑๘ คน ร้อยละ๘๑.๘๑ ( เพิ่มจากภาคเรียนที่ ๑ ร้อยละ ๙.๐๘) และมีพฤติกรมไม่ปลอดจากเหล้า-บุหรี่ รวม ๔ คน ร้อยละ ๑๘.๑๙ ( ภาคเรียนที่ ๑ จำนวน ๓ คน ร้อยละ ๒๗.๒๗ ค่าเฉลี่ยลดลงจากเดิมร้อยละ ๙.๐๘ ) | |
| **กลุ่มเยาวชนผู้รับผิดชอบโครงงาน :**  ๑. นายธีรพล ชายเมือง ม.๖ ประธาน  ๒.นายสุทธิพงษ์ ติ๊บจ่อ ม.๖ รองประธาน  ๓.นางสาวขวัญฤดี ชุ่มชุมภู ม.๖ รองประธาน  ๔.นางสาวเบญจมาศ สมมะโน ม.๖ เลขานุการ  ๕.นางสาวบุษยารัตน์ สิงห์คำโล ม.๖ เหรัญญิก  ๖.นางสาววิลาวรรณ ศรีงาม ม.๖ ประชาสัมพันธ์  ๗.นางสาวนุภา ลาวเชียง ม.๖ สวัสดิการ  ๘.นางสาวอรพรรณ สีเมือง ม.๖ สวัสดิการ | **พระสงฆ์ที่ปรึกษา :** พระครูวิรุฬห์พิพัฒนกิจ เจ้าอาวาสวัดห้วยริน  **ผู้บริหารที่ปรึกษา :** นายมานพ แสนทวี ผู้อำนวยการโรงเรียน  **ครูที่ปรึกษา :** นายศานติกรศิ์ วงค์เขียว  กลุ่มสาระการเรียนรู้ภาษไทย |
| จำนวนครู ๒๔ คน จำนวนนักเรียน ๔๗๙ คน แยกเป็น ช่วงชั้นที่ ๓ รวม ๓๕๓ คน ช่วงชั้นที่ ๔ รวม ๑๒๔ คน  ติดต่อ ครูศานติกรศิ์ โทร. ๐๘๑ ๒๘๘ ๗๒๘๓ fb โครงงาน: facebook.com/moralprojectpage007 |
| สนับสนุนโดย - **กลุ่มกัลยาณมิตรเพื่อการเสริมสร้างเครือข่ายวิถีพุทธ** (กคพ.)  - **ศูนย์ส่งเสริมและพัฒนาพลังแผ่นดินเชิงคุณธรรม** (ศูนย์คุณธรรม)  - **สำนักงานคณะกรรมการการศึกษาขั้นพื้นฐาน** (สพฐ.) (โครงการโรงเรียนวิถีพุทธ) | |

-31-

(ตัวอย่าง) **ผังสรุปมโนทัศน์โครงงานคุณธรรม** แบบตารางวิเคราะห์คำถาม ๕ ข้อ (ปัญหา-สาเหตุ-เป้าหมาย-ทางแก้-หลักธรรม/พระราชดำริ)

|  |  |
| --- | --- |
| ชื่อโครงงาน: **“ลูกแกะเทวดา ล้อมหมาป่าให้สิ้นฤทธิ์” พิชิตปัญหาบุหรี่สุรา พัฒนาชุมชนเข้มแข็ง** กลุ่ม: **ลูกแกะขั้นเทพ** โรงเรียน: **ไตรสิกขาวิทยา** | |
| (๑) **ปัญหา**  - นักเรียนกลุ่มเสี่ยง จำนวน ๓๐ คน มีพฤติกรรมดื่มเหล้า สูบบุหรี่  - เพื่อนนักเรียนมีแนวโน้มลอกเลียนแบบพฤติกรรมเพื่อนกลุ่มเสี่ยงในทางไม่ดีเพิ่มขึ้น | (๓) **เป้าหมาย**   * นักเรียนกลุ่มเสี่ยง ทั้งหมด ๓๐ คน ลด ละ เลิก พฤติกรรมเสี่ยงลงได้ โดยอย่างน้อย ๒๕ คน เลิกดื่มเหล้าสูบบุหรี่ลงได้เด็ดขาด ภายในภาคการศึกษาที่ ๑ * นักเรียนทั้งโรงเรียน ๑,๒๐๐ คน เป็นกัลยาณมิตรต่อกัน ช่วยกันเฝ้าระวังพฤติกรรมเสี่ยงปฏิเสธการดื่มเหล้า สูบบุหรี่ได้ * นร.กลุ่มเสี่ยง ๓๐ คน+แกนนำกัลยาณมิตร ๓๐ คน ร่วมกันทำงานจิตอาสาต่อส่วนรวม * นักเรียนในโรงเรียนมีพฤติกรรมใช้เวลาว่างให้เป็นประโยชน์ |
| (๒) **สาเหตุ**  **ปัจจัยภายใน**  นร.มีความหลงผิด, ค่านิยมผิดตามเพื่อน, อยากรู้อยากลอง  นร.ขาดความรู้ ขาดความตระหนัก ในพิษภัยของบุหรี่ สุรา ยาเสพติด  นร.ไม่เคารพยำเกรงในกฏระเบียบของโรงเรียน  นร.ขาดธรรมะเป็นเครื่องยึดเหนี่ยวในจิตใจ ไม่ค่อยเข้าวัด-ปฏิบัติธรรม  **ปัจจัยภายนอก**  อิทธิพล**เพื่อน**กลุ่มเสี่ยง ชักชวน และสร้างค่านิยมผิดๆ  **ครอบครัว**ไม่ค่อยดูแล เอาใจใส่ ขาดความเข้าใจในวัยรุ่น  **ผู้ปกครอง/คนในชุมชน** เป็นแบบอย่างไม่ดี ดื่มเหล้า สูบบุหรี่ ให้พบเห็นได้ในที่สาธารณะ  **ชุมชน**มีพื้นที่เสี่ยง เช่น ร้านขายเหล้าบุหรี่ ถึง ๑๐ ร้าน อยู่ใกล้โรงเรียนถึง ๕ ร้าน  **โรงเรียน วัด ชุมชน** ไม่มีพื้นที่หรือให้โอกาสวัยรุ่นใช้เวลาว่างให้เกิดประโยชน์ หรือมีไม่พอ | (๔) **ทางแก้**   * จัดอบรมให้ความรู้สร้างความตระหนักในโทษภัยของบุหรี่ สุรา ยาเสพติด * จัดรายการ “จะเป็นคนดี ฉันสัญญา” ทางเสียงตามสายของโรงเรียน * ตั้งกลุ่ม “เพื่อนแท้” ดูแลเพื่อนกลุ่มเสี่ยงเป็นรายบุคคลด้วยพลังบวก จนกว่าจะเลิก * จัดตั้งเครือข่ายเฝ้าระวัง “สายลับสีขาว” รายงานพฤติกรรมเสี่ยงทั้งในและนอก ร.ร. * จัดตั้งกลุ่มนักเรียนอาสาสุ่มตรวจค้น ทุกวันตอนเช้า “บริสุทธิ์ใจค้นได้ทั่วตัว” * เพื่อนแท้ ไปเยี่ยมบ้าน กลุ่มเสี่ยง เป็นประจำสัปดาห์ละ ๒ – ๓ ครั้ง * นักเรียนกลุ่มเสี่ยง ๓๐ คน นักเรียนแกนนำ “เพื่อนแท้” ๓๐ คน ร่วมกันทำงานจิตอาสาบำเพ็ญประโยชน์ในโรงเรียนทุกเช้า ที่โรงพยาบาลทุกวันเสาร์ และที่วัดทุกวันอาทิตย์ * ประชุมร่วม ครู ผู้ปกครอง นร. กับหน่วยงานในชุมชน ตำรวจ สาธารณสุข ผู้ใหญ่บ้าน กำนัน ให้รับทราบและตระหนักชัดในปัญหา ให้ช่วยกันแก้ปัญหาและเฝ้าระวัง * จัดกิจกรรม “ครอบครัวสามัคคี เล่นกีฬา พาเข้าวัด ปฏิบัติธรรม” ทุกส.-อา.ต้นเดือน |
| (๕) **หลักธรรม**ที่ขาด/บกพร่อง ที่ควรปลูกฝัง: ศีลข้อที่ ๕, หลีกเว้น “อบายมุข”, สังคหวัตถุ ๔ (ทาน, ปิยวาจา, อัตถจริยา, สมานัตตตา), ไตรสิกขา (ศีล, สมาธิ, ปัญญา)  **พระราชดำริ/พระราชดำรัส** ที่อัญเชิญมาใช้: บวร (บ้าน-วัด-โรงเรียน/ราชการ), ปรัชญาเศรษฐกิจพอเพียง (พอประมาณ, มีเหตุผล, มีภูมิคุ้มกัน) | |

-32-

**คณะที่ปรึกษา โครงการประกวดโครงงานคุณธรรมเฉลิมพระเกียรติ**

1. พระธรรมโกศาจารย์ อธิการบดี มหาวิทยาลัยมหาจุฬาลงกรณราชวิทยาลัย
2. พระอาจารย์ชยสาโรภิกฺขุ อดีตเจ้าอาวาสวัดป่านานาชาติ
3. พระอาจารย์ดุษฎี เมธังกุโร พระวิทยากรผู้ทรงคุณวุฒิ สำนักปฏิบัติธรรมทุ่งไผ่ จังหวัดชุมพร
4. พระมหาวิชาญ สุวิชาโน หัวหน้าพระวิทยากร มหาวิทยาลัยมหาจุฬาลงกรณราชวิทยาลัย วัดยานนาวา
5. นายไพบูลย์ วัฒนศิริธรรม อดีตรองนายกรัฐมนตรีและ รมว.กระทรวงการพัฒนาสังคมฯ
6. คุณหญิงพวงรัตน วิเวกานนท์ นายกสมาคมผู้บริหารโรงเรียนประถมศึกษาแห่งประเทศไทย
7. ศาสตราจารย์กิตติคุณ สุมน อมรวิวัฒน์ ผู้ทรงคุณวุฒิด้านการศึกษา และที่ปรึกษาธรรมอาสาสมัครฝ่ายวิชาการ
8. ดร.มนูญ มุกข์ประดิษฐ์ รองเลขาธิการมูลนิธิชัยพัฒนา
9. คุณหญิงกษมา วรวรรณ ณ อยุธยา อดีตเลขาธิการคณะกรรมการการศึกษาขั้นพื้นฐาน กระทรวงศึกษาธิการ

**คณะกรรมการกลาง โครงการประกวดโครงงานคุณธรรมเฉลิมพระเกียรติ**

1. พระมหาพงศ์นรินทร์ ฐิตวํโส **ประธาน กคพ.** **และประธานโครงการฯ** วัดสุทัศนเทพวราราม
2. พระครูสังฆรักษ์ปรีชา ฐิตญาโณ พระธรรมวิทยากรอาสาสมัคร มหาวิทยาลัยมหาจุฬาลงกรณราชวิทยาลัย
3. พระครูใบฎีกาปิยะพงศ์ ปิยสีโล พระธรรมวิทยากรอาสาสมัคร มหาวิทยาลัยมหาจุฬาลงกรณราชวิทยาลัย
4. พระมหาสรพงษ์ วรปญฺโญ พระธรรมวิทยากรอาสาสมัคร วัดแจงร้อน กรุงเทพฯ
5. พระครูธรรมคุต(สรยุทธ์ ชยปญฺโญ) เจ้าอาวาสวัดพระบรมธาตุดอยผาส้ม จังหวัดเชียงใหม่
6. พระสังคม ธนปญฺโญ วัดพระบรมธาตุดอยผาส้ม จังหวัดเชียงใหม่
7. พระวินย์ สิริวฑฺฒโน วัดระฆังโฆสิตาราม กรุงเทพฯ
8. รศ.ประภาภัทร นิยม ผู้อำนวยการโรงเรียนรุ่งอรุณและสถาบันอาศรมศิลป์ **เหรัญญิก กคพ**.
9. นางสาววิไลวรรณ ถึกไทย ผู้แทนศูนย์ส่งเสริมและพัฒนาพลังแผ่นดินเชิงคุณธรรม
10. นางบุบผาสวัสดิ์ รัชชตาตะนันท์ ผู้บริหารโรงเรียนทอสี และเครือข่าย ๓ ประสาน ร.ร.วิถีพุทธ
11. นางสาวอนินทิตา โปษะกฤษณะ ผู้บริหารโรงเรียนสยามสามไตรและเครือข่าย ๓ ประสาน ร.ร.วิถีพุทธ
12. ดร.ไพรัช สู่แสนสุข อาจารย์วิทยาลัยการฝึกหัดครู มหาวิทยาลัยราชภัฎพระนคร
13. นายพิสุทธิ์ เกรียงบูรพา ศิลปินธรรมะบันเทิง กลุ่มเรียนเชิญผู้มีจิตศรัทธา
14. นายฉัตรชัย เชื้อรามัญ ขบวนการตาสับปะรด
15. นางอภิศา มะหะมาน ธรรมอาสาสมัคร ผู้ประสานงาน โครงงานคุณธรรมแก้ปัญหาเหล้าบุหรี่
16. ดร.บรรเจอดพร สู่แสนสุข สำนักพัฒนานวัตกรรมการจัดการศึกษา สพฐ. **เลขานุการ กคพ.**
17. นางโชติกา นิตยนันท์ ผู้ประสานงานมูลนิธิโรงเรียนรุ่งอรุณ **ผู้ช่วยเลขานุการ กคพ.**
18. นายชนวิท ธัมมอาสา **ผู้ประสานงานโครงการฯ**

**กลุ่มกัลยาณมิตรเพื่อการเสริมสร้างเครือข่ายวิถีพุทธ (กคพ.)**

ศูนย์ประสานงานการประกวดโครงงานคุณธรรมเฉลิมพระเกียรติ

โครงการโรงเรียนวิถีพุทธ (ดร.บรรเจอดพร)  
สำนักพัฒนานวัตกรรมการจัดการศึกษา สพฐ.  
กระทรวงศึกษาธิการ กทม. ๑๐๓๐๐  
โทร. ๐๒-๒๘๐-๕๕๖๐ โทรสาร ๐๒–๒๘๑–๕๒๑๖

**อีเมล์ moralproject@gmail.com**

ศูนย์ประสานงานด้านการเงินและบัญชี

มูลนิธิโรงเรียนรุ่งอรุณ (คุณโชติกา)

๙/๙ หมู่๕ ซอย๓๓ ถ.พระราม๒ แขวงท่าข้าม

เขตบางขุนเทียน กรุงเทพฯ ๑๐๑๕๐

โทร. ๐๒-๘๔๐-๒๕๐๑-๔, ๐๘๓ ๐๖๘ ๒๗๑๒

โทรสาร. ๐๒-๘๗๐-๗๕๑๔

**Website โครงการประกวดโครงงานคุณธรรมเฉลิมพระเกียรติ: http://www.moralproject.net**

**http://www.facebook.com/moralprojectpage**

**ตอนที่ ๔**

**นวัตกรรมเสริมสร้างคุณธรรมในสถานศึกษา ประจำปี ๒๕๕๖**

**โครงการอบรมพัฒนาการผลิตงานสื่อคุณธรรม : สุดยอดผู้นำ “ผลิตสื่อความดี”**

**วัตถุประสงค์**

1. เพื่อส่งเสริมและสนับสนุนให้เยาวชนมีความรู้ความเข้าใจเกิดจิตสำนึกที่ดีและมีทักษะพื้นฐานทั้งในฐานะผู้ผลิตสื่อความดีที่ส่งเสริมคุณธรรม และในฐานะผู้บริโภคสื่อที่ฉลาดและรู้เท่าทัน
2. เพื่อก่อให้เกิดการจัดตั้งกลุ่มเยาวชนที่ทำงานด้านการสื่อสารความดีในทุกเขตพื้นที่การศึกษาและประสานกันเป็นเครือข่ายผู้ผลิตสื่อความดีในระดับประเทศ
3. เพื่อถอดบทเรียนและแลกเปลี่ยนเรียนรู้ และพัฒนาต่อยอดการผลิตสื่อคุณธรรมจากระดับเขตพื้นที่การศึกษาสู่ระดับประเทศ

**ปฏิทินการดำเนินงาน**

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **การดำเนินงาน** | **ปี ๒๕๕๖** | | | | | | | | | | | | **ปี ๒๕๕๗** | |
| **มค** | **กพ** | **มีค** | **เมย** | **พค** | **มิย** | **กค** | **สค** | **กย** | **ตค** | **พย** | **ธค** | **มค** | **กพ** |
| ๑.ส่งแบบสอบถามไปยังโรงเรียนที่ร่วมเข้าค่ายอบรมในปี ๒๕๕๕ เพื่อทราบความก้าวหน้าการต่อยอด |  |  |  |  |  |  |  |  |  |  |  |  |  |  |
| ๒.สพป/สพม. ประชาสัมพันธ์โครงการ  ให้ร่วมส่งผลงานเพื่อรับการคัดเลือก  เข้าค่าย |  |  |  |  |  |  |  |  |  |  |  |  |  |  |
| ๓.ประกาศผลการพิจารณา |  |  |  |  |  |  |  |  |  |  |  |  |  |  |
| ๔.ทีมนักเรียนและครูที่ปรึกษาเข้าค่ายอบรมพัฒนาการผลิตงานสื่อคุณธรรมฯ |  |  |  |  |  |  |  |  |  |  |  |  |  |  |
| ๕.ผลิตผลงานสื่อคุณธรรม  ส่งผลงาน ประกวดระดับประเทศ |  |  |  |  |  |  |  |  |  |  |  |  |  |  |
| ๖.ประกาศผล |  |  |  |  |  |  |  |  |  |  |  |  |  |  |
| ๗.รับรางวัลเกียรติบัตรในงานศิลปหัตถกรรมครั้งที่ ๖๓ |  |  |  |  |  |  |  |  |  |  |  |  |  |  |

-34-

**โครงการพัฒนาโครงงานคุณธรรม ปีการศึกษา ๒๕๕๖**

### ปฏิทินงานโครงการพัฒนาโครงงานคุณธรรมเฉลิมพระเกียรติ พุทธชยันตีเฉลิมราช

### ปีการศึกษา ๒๕๕๖

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | ตารางสรุปการดำเนินงาน | **ปี ๒๕๕๖** | | | | | | | | | | | | | **ปี ๒๕๕๗** | | | |
| ที่ | ปฏิทินงาน | เม.ย. | พ.ค. | | มิ.ย. | | ก.ค. | ส.ค. | ก.ย. | | ต.ค. | | พ.ย. | ธ.ค. | | ม.ค | ก.พ | มี.ค |
| ๑ | ประชาสัมพันธ์ |  |  | |  | |  |  |  | |  | |  |  | |  |  |  |
| ๒ | สพป./สพม.รับสมัคร**เยาวชน**เข้าอบรมทำโครงงาน |  |  | |  | |  |  |  | |  | |  |  | |  |  |  |
| ๓ | สพป./สพม.จัด**ประชุม/ค่ายอบรมการทำโครงงาน** |  |  | |  | |  |  | **ช่วงเตรียมความพร้อม** | |  | |  |  | |  |  |  |
| ๔ | กลุ่มเยาวชนส่ง **ร่างโครงงานและใบสมัคร**เข้าร่วมโครงการมาที่ สพป./สพม. ที่ตนสังกัด |  |  | |  | |  |  |  | |  | |  |  | |  |  |  |
| ๕ | สพป./สพม.ส่งข้อมูลจำนวนโครงงานมาที่ สนก. สพฐ. |  |  |  | |  | |  |  | |  |  | |  | |  |  |  |
| ๖ | กลุ่มเยาวชนผู้รับผิดชอบ ดำเนินการโครงงานระยะที่ ๑ |  |  |  | |  | |  |  | |  | **การประกวด ระดับ สพท.** | |  | |  |  |  |
| ๗ | สพป./สพม.ช่วยสนับสนุนติดตามประเมินผล |  |  |  | |  | |  |  | |  |  | |  | |  |  |  |
| ๘ | สพป./สพม.**คัดเลือกโครงงานระดับเขตพื้นที่การศึกษา** จำนวน **๑ โครงงาน**มาเข้าค่ายระดับภูมิภาค |  | **การประกวด ระดับภูมิภาค** |  | | |  |  |  |  | |  | |  | |  |  |  |
| ๙ | กคพ.ร่วมกับ สพป. ๘ แห่ง จัด**ค่ายพัฒนาโครงงานคุณธรรมเฉลิมพระเกียรติ** **๘ ค่าย ๘ ภูมิภาค** |  |  |  | | |  |  |  |  | |  | |  | |  |  |  |
| ๑๐ | กลุ่มเยาวชนผู้รับผิดชอบดำเนินการโครงงานระยะที่ ๒ |  |  |  | | |  |  |  |  | |  | |  | |  |  |  |
| ๑๑ | **กคพ.ตรวจเยี่ยม** โครงงานที่เข้ารอบในพื้นที่จริง |  |  |  | | |  |  |  |  | |  | |  | |  |  |  |
| ๑๒ | กลุ่มเยาวชนผู้รับผิดชอบฯ ประมวลสรุปผลการดำเนินงานทั้ง ๒ ระยะ และจัดทำเอกสารและสื่อนำเสนอ**โครงงานฉบับสมบูรณ์** |  |  | **การประกวด ระดับประเทศ** | | |  |  |  |  | |  | |  | |  |  |  |
| ๑๓ | ๓๒ โครงงานที่เข้ารอบมีตัวแทน(นร.๓ครู๑) มาเข้า  (๑) **ค่ายพัฒนาโครงงานคุณธรรมเฉลิมพระเกียรติ ระดับประเทศ** (๒) **การประกวดโครงงานรอบชิงชนะเลิศ ระดับประเทศ** (๓) **พิธีมอบรางวัลเกียรติยศ** และ (๔) **นิทรรศการโครงงานคุณธรรมเฉลิมพระเกียรติ ระดับประเทศ** |  |  |  | | |  |  |  |  | |  | |  | |  |  |  |

-35-

**แนวทางโรงเรียนวิถีพุทธ สวนกระแสเสื่อม**

ในโอกาสเฉลิมฉลองพุทธชยันตี ๒๖๐๐ ปี การตรัสรู้ขององค์สมเด็จสัมมาสัมพุทธเจ้า ปีพุทธศักราช ๒๕๕๕ โรงเรียนวิถีพุทธ สังกัดสำนักงานคณะกรรมการการศึกษาขั้นพื้นฐาน โดยชมรมเครือข่ายโรงเรียนวิถีพุทธพุทธชยันตีแห่งประเทศไทยและเครือข่าย ขอเชิญชวนนักเรียน โรงเรียนทุกแห่ง ทุกสังกัดร่วมเฉลิมฉลองโดยการ ฟื้นวิถีวันพระ ด้วยวิธีปฏิบัติ ๖ แนวทาง ดังนี้

1. รักษาศีล ๕
2. ทำบุญตักบาตร ฟังเทศน์
3. ใส่เสื้อสีขาว
4. รับประทานอาหารมังสวิรัติมื้อกลางวัน
5. สวดมนต์แปล
6. รณรงค์ ลด ละ เลิกสุราและสิ่งเสพติดในสถานศึกษาและชุมชน

**ระยะเวลาดำเนินการ**

ขอเชิญชวนดำเนินการ ฟื้นวิถีวันพระ ด้วยวิธีปฏิบัติ ๖ แนวทาง ข้างต้นในทุกวันพระ ๑๕ ค่ำ เริ่มตั้งแต่

วันวิสาขบูชา พุทธศักราช ๒๕๕๕ ถึง วันวิสาขบูชา พุทธศักราช ๒๕๕๖

-36-

**การอบรมโครงการหลักสูตรอริยะสร้างได้..ในโรงเรียนวิถีพุทธ**

**วัตถุประสงค์**

1. เพื่อพัฒนาบุคลากรโรงเรียนวิถีพุทธ เรื่อง ปริยัติ ปฏิบัติ และปฏิเวธ ในการพัฒนาโรงเรียน สร้างความรู้

ความเข้าใจและทัศนคติที่ถูกต้องในการส่งเสริมการใช้พุทธธรรมให้เป็นวัฒนธรรมและวิถีชีวิตประจำวันของโรงเรียนอย่างสอดคล้องกับธรรมชาติของเด็กตามพื้นฐานและบริบทของโรงเรียนตลอดจนสร้างวินัยภายนอกและภายในตนเองได้

1. เพื่อให้บุคลากรที่เกี่ยวข้องกับการจัดการศึกษาโรงเรียนวิถีพุทธ เกิดแรงบันดาลใจสามารถสร้างชุมชน

อริยะได้และเกิดประสบการณ์ตรงในการร่วมสร้างความรู้และกระบวนการสอนแบบพุทธธรรม “กายอยู่กับกิจ จิตอยู่กับงาน” ที่ใช้คุณธรรม จริยธรรมของพระโพธิสัตว์ เพื่อประโยชน์สุข ๓ ขั้น มาเป็นกระบวนการในการขับเคลื่อน และจัดสภาพแวดล้อมให้เกิดการสร้างและปลูกฝังวัฒนธรรม ที่ส่งเสริมความเป็นอริยะและส่งเสริมการเรียนรู้ในการครองตนในวิถีชีวิตประจำวันได้อย่างถูกต้องและรู้เท่าทันความทุกข์ได้

1. เพื่อสร้างระบบชุมชนอริยะที่ยั่งยืนโดยและเกิดการสร้างเครือข่ายโรงเรียนวิถีพุทธ ในระดับจังหวัดและ

ระดับภูมิภาคได้

**แผนการดำเนินงาน**

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **การดำเนินงาน** | **ปี  ๒๕๕5** | **ปี ๒๕๕๗** | | | | | | | | | | | |
| **ธค** | **มค** | **กพ** | **มีค** | **เมย** | **พค** | **มิย** | **กค** | **สค** | **กย** | **ตค** | **พย** | **ธค** |
| ๑.หารือปรับหลักสูตรและการดำเนินงาน |  |  |  |  |  |  |  |  |  |  |  |  |  |
| 2.เสถียรธรรมสถานร่างหลักสูตรอริยะสร้างได้ ในโรงเรียนวิถีพุทธ หารือ และเสนอ สพฐ. |  |  |  |  |  |  |  |  |  |  |  |  |  |
| 3.สพฐ. อนุมัติ อบรมหลักสูตรอริยะสร้างได้ ในโรงเรียนวิถีพุทธ |  |  |  |  |  |  |  |  |  |  |  |  |  |
| 4.คัดเลือกครู ผู้บริหาร สถานศึกษา ศึกษานิเทศก์หรือผู้รับผิดชอบโรงเรียนวิถี  พุทธเข้ารับการอบรม |  |  |  |  |  |  |  |  |  |  |  |  |  |
| 5.จัดอบรม รุ่นที่ ๑ |  |  |  |  |  |  |  |  |  |  |  |  |  |
| 6.จัดอบรม รุ่นที่ ๒ |  |  |  |  |  |  |  |  |  |  |  |  |  |
| 7. จัดอบรม รุ่นที่ ๓ |  |  |  |  |  |  |  |  |  |  |  |  |  |
| 8.มหธรรมสัญจร ๔ ภาค |  |  |  |  |  |  |  |  |  |  |  |  |  |

-37-

**การจัดทำวารสารโรงเรียนวิถีพุทธ รู้ตื่นและเบิกบาน ปีที่ ๔ เล่มที่ ๙ และเล่มที่ ๑๐**

**ปฏิทินการจัดทำวารสารโรงเรียนวิถีพุทธ รู้ตื่นและเบิกบาน ปีการศึกษา 2556**

**ปีที่ 4 เล่มที่ 9 และเล่มที่ 10**

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **ที่** | **ตารางสรุปการดำเนินงาน**  **ปฏิทินงาน** | **ปี ๒๕๕๖** | | | | | | | | | | | |
| **มค** | **กพ** | **มีค** | **เมย** | **พค** | **มิย** | **กค** | **สค** | **กย** | **ตค** | **พย** | **ธค** |
| ๑ | ประชาสัมพันธ์ |  |  |  |  |  |  |  |  |  |  |  |  |
| ๒ | สพป./สพม. จัดประกวด คัดเลือกต้นฉบับสำหรับ เล่มที่ ๙ |  |  |  |  |  |  |  |  |  |  |  |  |
| ๓ | สพป./สพม. ส่งต้นฉบับ พร้อมรูป สำหรับเล่มที่ ๙ |  |  |  |  |  |  |  |  |  |  |  |  |
| ๔ | บก.ประสานงาน ปรับปรุง ออกแบบ ตรวจสอบ |  |  |  |  |  |  |  |  |  |  |  |  |
| ๕ | สนก.จัดจ้างพิมพ์ |  |  |  |  |  |  |  |  |  |  |  |  |
| ๖ | จัดส่งวารสารถึง สพป./สพม. ทุกแห่ง |  |  |  |  |  |  |  |  |  |  |  |  |
| ๗ | สพป./สพม.จัดประกวด คัดเลือกต้นฉบับ สำหรับเล่มที่ ๑๐ |  |  |  |  |  |  |  |  |  |  |  |  |
| ๘ | สพป/สพม. ส่งต้นฉบับพร้อมรูป สำหรับเล่มที่ ๑๐ |  |  |  |  |  |  |  |  |  |  |  |  |
| ๙ | บก.ประสานงาน ปรับปรุง ออกแบบ ตรวจสอบ |  |  |  |  |  |  |  |  |  |  |  |  |
| ๑๐ | สนก.จัดจ้างพิมพ์ |  |  |  |  |  |  |  |  |  |  |  |  |
| ๑๑ | จัดส่งวารสารถึง สพป./สพม. ทุกแห่ง |  |  |  |  |  |  |  |  |  |  |  |  |

**หมายเหตุ**

1.เนื้อหาบทความ เป็นเรื่องจริง เรื่องชีวิต เรื่องการเรียนการสอน เรื่องนวัตกรรม มีประโยชน์ สะท้อนบทเรียนชีวิต ชื่อเรื่องสั้น กระชับ ได้ใจ ภาษาถูกต้อง สร้างจินตนาการแรงบันดาลใจ ใช้เลขไทย โปรดดูตัวอย่างเรื่องจากเล่มก่อน ๆ ความยาวไม่เกิน 2 หน้า เอ 4 โดยกองบรรณาธิการอาจช่วยปรับปรุงเล็กน้อย

2.ภาพประกอบ เป็นภาพวาด ภาพถ่าย 4 สี ส่งไม่เกิน 7 รูป เผื่อเลือก เป็นภาพพฤติกรรมชัด ๆ สอดคล้องกับเนื้อเรื่อง มีชีวิตชีวา แสงเงาให้พอใช้ได้ ไม่เป็นภาพตั้งแถวถ่าย หรือโชว์เดี่ยวแบบตั้งใจ เต็มยศ ขนาดไฟล์ไม่น้อยกว่า 2400x1600 pixels ส่งแยกไฟล์ กับเนื้อหา

3. จัดส่งภาพและเนื้อหาเป็น CD ระบุชื่อ สกุล โรงเรียน สพป./สพม. เบอร์โทรมือถือ ส่งมาที่สถาบันอาศรมศิลป์ ซอยอนามัยงามเจริญ 25 ท่าข้าม เขตบางขุนเทียน กทม. 10150 โทร 02 867 0903-4 ต่อ 101-103 โทรสาร 139

4. บทความที่ได้ลงวารสารจะถูกส่งไปทุกโรงเรียนใน สพฐ. วัด ศาสนสถาน และผู้บริหาร สพฐ. นับเป็นเกียรติ ประวัติของผู้เขียน โรงเรียน และผู้ที่เกี่ยวข้องที่ได้ถูกบันทึกไว้ พร้อมทั้งท่านจะได้รับเกียรติบัตรยกย่องลงนามโดยเลขาธิการ กพฐ. อีกด้วย

-๓8-

**โครงการแลกเปลี่ยนเรียนรู้พัฒนาการบริหารโรงเรียนวิถีพุทธเน้นจิตอาสา**

**วัตถุประสงค์**

1. เพื่อวางแผนการดำเนินงานและแนวทางการปฏิบัติในโรงเรียนวิถีพุทธเน้นจิตอาสาให้มีจิตอาสารุ่น ๑ และรุ่น ๒ อย่างมีประสิทธิภาพ
2. เพื่อเชื่อมโยง สร้างเครือข่าย แลกเปลี่ยนเรียนรู้และเผยแพร่ผลของการแลกเปลี่ยนเรียนรู้โครงการพัฒนาการบริหารโรงเรียนวิถีพุทธเน้นจิตอาสา ทั้งในระดับภูมิภาคและระดับประเทศอย่างทั่วถึง
3. เพื่อต่อยอดผลของการแลกเปลี่ยนเรียนรู้ให้เกิดการพัฒนาศักยภาพผู้เรียนด้านคุณธรรมและจริยธรรมอย่างแท้จริงและยั่งยืน

**ปฏิทินการดำเนินงาน**

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **ที่** | **การดำเนินงาน** | **ปี ๒๕๕๖** | | | | | | | | | | | |
| **มค** | **กพ** | **มีค** | **เมย** | **พค** | **มิย** | **กค** | **สค** | **กย** | **ตค** | **พย** | **ธค** |
| ๑ | ประชุมระดมความคิดเห็นแนวทางพัฒนาโรงเรียนวิถีพุทธ เน้นจิตอาสา |  |  |  |  |  |  |  |  |  |  |  |  |
| ๒ | โอนจัดสรรงบประมาณให้กลุ่มโรงเรียนวิถีพุทธเน้นจิตอาสาทั้ง 6 กลุ่ม แลกเปลี่ยนเรียนรู้และดำเนินการด้านอื่น ๆ ตามแนวทางที่ได้จากการระดมความ  คิดเห็น |  |  |  |  |  |  |  |  |  |  |  |  |
| 3 | แลกเปลี่ยนเรียนรู้และดำเนินการด้านอื่น ๆ ตามแนวทางที่ได้จากการระดมความคิดเห็น |  |  |  |  |  |  |  |  |  |  |  |  |
| 4 | นิเทศ ติดตาม |  |  |  |  |  |  |  |  |  |  |  |  |

**รายชื่อประธานกลุ่มโรงเรียนวิถีพุทธเน้นจิตอาสา ประจำปี 2555**

กลุ่มที่ ๑ (37 โรงเรียน) นายกิตติศักดิ์ หงส์วิไล ผอ.โรงเรียนไทยรัฐวิทยา 93 สพป.ปราจีนบุรี เขต 2

กลุ่มที่ ๑ (35 โรงเรียน) นายสมชาย เสมากูล ผอ.โรงเรียนบ้านเขาวง สพป.อุทัยธานี

กลุ่มที่ ๑ (47 โรงเรียน) นายวิโรจน์ ฉายชูวงษ์ ผอ.โรงเรียบ้านแปรง สพป.นครราชสีมา เขต ๕

กลุ่มที่ ๑ (40 โรงเรียน) นายไกรสร พิมพ์ประชา ผอ.โรงเรยนบ้านจับไม้ สพป.หนองคาย เขต 2

กลุ่มที่ ๑ (34 โรงเรียน) นายสวัสดิ์ กรรมสิทธิ์ ผอ.โรงเรียนแม่แตง สพม.เขต 34 (เชียงใหม่)

กลุ่มที่ ๑ (39 โรงเรียน) นายประพงศ์ ชูตรัง ผอ ร.ร.วัดโพธิ์ทอง สพป.นครศรีธรรมราช เขต 1

-๓9-

**การดำเนินงานโครงการนักเรียน และ โรงเรียนดีเด่น ออมสิน ประจำปี 2556**

|  |  |
| --- | --- |
| ระยะเวลา | กิจกรรม |
| มีนาคม – เมษายน – พฤษภาคม | ธนาคารออมสินและสำนักงานคณะกรรมการการศึกษาขั้นพื้นฐาน ประชาสัมพันธ์และแจ้งหลักเกณฑ์โครงการประกวดโรงเรียนและนักเรียนดีเด่น ด้านคุณธรรมจริยธรรม  สำนักงานเขตพื้นที่การศึกษาประถมศึกษา 183 เขต (สพป.) และสำนักงานเขตพื้นที่การศึกษามัธยมศึกษา 42 เขต (สพม.) รับสมัครโรงเรียน และนักเรียนที่จะเข้าโครงการ **ปิดรับสมัคร 31 พฤษภาคม 2556** |
| ภายในเดือน มิถุนายน | สำนักงานเขตพื้นที่การศึกษาประถมศึกษา ๑๘๓ เขต (สพป.) คัดเลือกโรงเรียนดีเด่น ๑ โรงเรียน และนักเรียนดีเด่น ๑ คน ส่งให้คณะกรรมการกลุ่มสำนักงานเขตพื้นที่การศึกษาประถมศึกษา (ประจำภาคสงฆ์)  **ปิดรับเอกสาร ๓๐ มิถุนายน ๒๕๕๖**  สำนักงานเขตพื้นที่การศึกษามัธยมศึกษา ๔๒ เขต (สพม.) คัดเลือกโรงเรียนดีเด่น ๑ โรงเรียน และนักเรียนดีเด่น ๑ คน ส่งให้คณะกรรมการกลุ่มอำนวยการ (สนก.สพฐ.) **ปิดรับเอกสาร ๓๐ มิถุนายน ๒๕๕๖** |
| ภายในเดือนสิงหาคม | คณะกรรมการกลุ่มสำนักงานเขตพื้นที่การศึกษาประถมศึกษา (ประจำภาคสงฆ์) พิจารณาผล ส่งให้คณะกรรมการกลุ่มอำนวยการ (สนก.สพฐ.)  **ปิดรับเอิกสาร ๓๐ สิงหาคม ๒๕๕๖** |
| ภายในเดือน ตุลาคม | คณะกรรมการอำนวยการพิจารณาตัดสินและประกาศผล  สำนักงานเขตพื้นที่การศึกษาประถมศึกษา (สพป.) โรงเรียนดีเด่น ๓๕ โรงเรียน และนักเรียนดีเด่น ๕๕ คน  สำนักงานเขตพื้นที่การศึกษามัธยมศึกษา (สพม.) โรงเรียนดีเด่น ๓ โรงเรียน และนักเรียนดีเด่น ๒๕ คน  รวมโรงเรียนดีเด่น ๓๘ โรงเรียน และนักเรียนดีเด่น ๘๐ คน |
| ภายในเดือน ธันวาคม | พิธีมอบรางวัลและเกียรติบัตร |

โรงเรียนและนักเรียนที่ได้รับการคัดเลือกจากระดับภาคสงฆ์ จะได้รับการประกาศผลเป็นโรงเรียน นักเรียนดีเด่นด้านคุณธรรม จริยธรรม ทั้งหมด แต่การมอบเงินรางวัลจะไดรับตามที่แจ้งข้างต้นเท่านั้น

-40-

**โครงการพัฒนาอัตลักษณ์ ๒๙ ประการสู่ความเป็นโรงเรียนวิถีพุทธ**

**วัตถุประสงค์**

1. เพื่อศึกษาสภาพปัจจุบันของโรงเรียนวิถีพุทธในสังกัดสำนักงานคณะกรรมการการศึกษาขั้นพื้นฐาน
2. เพื่อเสนอแนะแนวทางในการพัฒนาอัตลักษณ์ของโรงเรียนวิถีพุทธให้ปรากฏอย่างชัดเจน
3. เพื่อพัฒนารูปแบบการดำเนินงานพัฒนาอัตลักษณ์โรงเรียนวิถีพุทธอย่างเป็นระบบ

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| กิจกรรม | ระยะเวลา | | | | | | | |
| ก.พ. | มี.ค. | เม.ย. | พ.ค. | มิ.ย. | ก.ค. | ส.ค. | ก.ย. |
| 1.รายงานการประเมินตนเองของโรงเรียนวิถีพุทธทั่วประเทศในเว็บไซต์ [www.vithebuddha.com](http://www.vithebuddha.com) |  |  |  |  |  |  |  |  |
| 2.ประชุมแนวทางการขับเคลื่อนและเสนอแนะการพัฒนาการดำเนินการโรงเรียนวิถีพุทธชั้นนำ รุ่นที่ 1,2,3 เป็นเวลา 2 วัน ๑ คืน |  |  |  |  |  |  |  |  |
| 3.อบรมพระธรรมนิเทศวิถีพุทธ และแบ่งสายเยี่ยมเยียน |  |  |  |  |  |  |  |  |
| 4.พระธรรมนิเทศวิถีพุทธเยี่ยมเยียนให้ข้อเสนอแนะโรงเรียนวิถีพุทธ |  |  |  |  |  |  |  |  |

**ปฏิทินงานโครงการโรงเรียนวิถีพุทธชั้นนำ รุ่นที่ ๔**

**วัตถุประสงค์**

1. เพื่อพัฒนาต่อยอดโรงเรียนวิถีพุทธชั้นนำ

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| กิจกรรม | ระยะเวลา | | | | | | | |
| ก.พ. | มี.ค. | เม.ย. | พ.ค. | มิ.ย. | ก.ค. | ส.ค. | ก.ย. |
| 1.ประชุมคณะกรรมการ ตั้งเกณฑ์การประเมิน |  | 1\* |  |  |  |  |  |  |
| 2.รับสมัครโรงเรียนคัดเลือก โรงเรียนวิถีพุทธชั้นนำ รุ่นที่ 4 |  |  |  |  |  |  |  |  |
| 3.พระธรรมนิเทศวิถีพุทธเยี่ยมเยนให้ข้อเสนอแนะโรงเรียนวิถีพุทธ |  |  |  |  |  |  |  |  |
| 4.ประกาศผล สพฐ. เชิญโรงเรียนวิถีพุทธชั้นนำ รุ่นที่ 4  มาประชุมและรับรางวัล |  |  |  |  |  |  | 16\* |  |
| 5.ประชุมโรงเรียนวิถีพุทธชั้นนำ รุ่นที่ 4 และรับรางวัล |  |  |  |  |  |  |  | 14-17\* |

หมายเหตุ 1\* แสดงถึง วันที่ 1 มีนาคม 2556

16\* แสดงถึง วันที่ 16 สิงหาคม 2556

14-17\* แสดงถึง วันที่ 14-17 กันยายน 2556

-41-

**โครงการโพธิสัตว์น้อยชวนครอบครัวเลิกเหล้า**

**จุดมุ่งหมาย**

1. เพื่อฝึกให้นักเรียนสืบค้นผลเสียจากเครื่องดื่มแอลกอฮอล์ ที่ส่งผลต่อตนเอง และครอบครัว นำไปสู่ ความตระหนักไม่ยุ่งเกี่ยวกับเหล้า เบียร์ บุหรี่ สิ่งเสพติด
2. เพื่อให้นักเรียนทำความดีต่อครอบครัวในช่วงเข้าพรรษาด้วยการพยายามขอร้องครอบครัวงดเหล้าเข้าพรรษา ด้วยวิธีการที่หลากหลาย โดยนักเรียนเป็นผู้ปฏิบัติจริง
3. เพื่อยกย่องครอบครัวและคุณครูต้นแบบที่สามารถร่วมกันงดเหล้า เข้าพรรษา และเลิกเหล้า ตลอดชีวิต
4. เพื่อเป็นกิจกรรมสอดคล้องกับ 29 ประการ สู่ความเป็นโรงเรียนวิถีพุทธปีที่ ๙ คือ
   1. ด้านกายภาพ ข้อ ๗ คือ ไม่มีสิ่งเสพติด เหล้า บุหรี่ ๑๐๐%
   2. ด้านพฤติกรรมนักเรียน ครู และผู้บริหารโรงเรียน ข้อ ๑ รักษาศีล ๕ ข้อ ๕ มีนิสัยใฝ่รู้สู้สิ่งยาก

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **การดำเนินงาน** | **ปี ๒๕๕๕** | **ปี 2556** | | | | | | | | | | | |
| **ธ.ค.** | **ม.ค.** | **กพ** | **มีค** | **เมย** | **พค** | **มิย** | **กค** | **สค** | **กย** | **ตค** | **พย** | **ธค** |
| ๑.สพฐ. สคล.มจร. หารือปรับปรุงแนวทางการดำเนินงาน |  |  |  |  |  |  |  |  |  |  |  |  |  |
| 2.สพป. ปชส.โรงเรียน สพป.สมัครเข้าร่วมโครงการ |  |  |  |  |  |  |  |  |  |  |  |  |  |
| 3.สคล.จัดส่งสื่อเอกสารให้โรงเรียน สพป. |  |  |  |  |  |  |  |  |  |  |  |  |  |
| 4.เริ่มโครงการตลอดพรรษา 23 กค  -19 ตค 56 |  |  |  |  |  |  |  |  |  |  |  |  |  |
| 5.สรุปผลโครงการทั้งปริมาณ คุณภาพ |  |  |  |  |  |  |  |  |  |  |  |  |  |
| 6.จัดส่งเกียรติบัตรแก่ครู นักเรียน ผู้ปกครอง และผู้เกี่ยวข้อง |  |  |  |  |  |  |  |  |  |  |  |  |  |
| 7.นำเสนอผลการดำเนินงานประจำปี 2556 |  |  |  |  |  |  |  |  |  |  |  |  |  |